text:
Mælt verður til at áhugað skipa seg í toymi, um áhugi er fyri at taka lut í heildararbeiðstøkukapping, í tveimum stigum, nú svimjingarhøll ætlandi skal byggjast í Runavík.
Runavíkar býráð hevur samtykt at leggja áleið 56 milliónir danskar krónur av á íløguætlan kommununar tey næstu árini, til tað at byggja eina svimjingarhøll, hvørs brigdi verða soleiðis skipað, at talan er um ein høll, ið hýsir tilboðum, sum samanumtikið umboða eina veruliga vatnmentan. Alt er íroknað tær 56 mió. kr. uttan mvg-gjaldið. Verkætlanin verður boðin út í eini heildararbeiðstøkukapping í tveimum stigum. Ætlandi verður vatnmentanarhøllin framd sum framhald av ítróttardeplinum Bylgjan í Runavík.
Runavíkar kommuna heitir á heildararbeiðstakarar um at skipa seg í toymum við arkitekti, verkfrøðingi og lendisarkitekti. Eftir ætlan byrjar heildararbeiðstøkukappingin í februar mánaða 2018.
Táið vinnarin í kappingini er funnin, hevur kommunan í hyggju at gera eina avtalu um heildarabeiðstøku við vinnandi toymið.
Luttøka
Treytin fyri at taka lut í kappingini er, at luttakandi heildararbeiðstakarin er partur av einum toymi við arkitekti og verkfrøðingi. Hartil er tað ein treyt, at ráðgevandi verkfrøðingurin ella annar serfrøðingur hevur royndir við at byggja svimjingarhallir. Øll toymini, ið at hava ætlanir um at taka lut í kappingini, skulu hava serfrøðingar við í hópinum, ið hava skil fyri bygging av hesum slagi, har serlig atlit skulu takast til vatnið, sum er sjálvsagdi parturin av hesi bygging. Viðkomandi skal hava royndir við tilfari og loysnum í svimjingarhallarbygging og hava dygga vitan um byggingarhátt og tey serligu krøv, sum eru um tættleika í slíkari bygging.
Tey, ið ynskja at fáa eina innbjóðing til at taka lut í heildararbeiðstøkukappingini, skulu senda upplýsingar um toymi og aðrar ráðgevarar annars, til pela@cowi.dk í seinasta lagi hin 29. januar 2018. Í umsóknini um luttøku skal fráboðast um, hvussu samband fæst við viðkomandi og neyðugt er við upplýsingum, eini neyvari lýsing av serfrøðingaførleikunum hjá toyminum. Lýsingin skal serliga leggja dent á serfrøðina viðvíkjandi vatnviðgerð, royndirnar við tilfari og loysnum í sambandi við bygging av svimjingarhallum, vitanina um byggingarhátt og serligu krøvini um tættleika í bygging av svimjingarhallum.
Toymini, sum ganga undir krøvini hjá byggiharranum, fáa alt tilfarið um verkætlanina útflýggjað umvegis teldupost. Eftir ætlan verður útbjóðingartilfarið sent hesum hin 21. februar 2018. Sum áður sagt er talingur um eina heildararbeiðstøkukapping í øvutari licitatión í tveimum stigum.
Heildararbeiðstøkukapping – Stig 1
Stig 1 í heildararbeiðstøkukappingini snýr seg um at gera eitt yvirskipað leysligt uppkast, sum við sínum avmarkaðu luttøkukrøvum ber brá av eini opnari kapping. Samsýning verður ikki latin fyri at lata inn uppskot til Stig 1.
Kappingarskráin í Stigi 1 eyðmerkir ætlanina og ger greitt, hvat ið skal latast inn: Støðumynd 1:1000, rúmlig uttanduramynd, sum allýsir dám og samanhang, meginregluætlan 1:200 við tekningum av virkis- og uppihaldsøkjum, rúmlig innanduramynd av týðandi pørtum av verkætlanini og eina styttri lýsing av byggilistarligu høvuðstættunum, hugsanum um virkisføri og uppskoti um yvirskipað val av tilfari.
Endamálið við Stigi 1 er at fáa lýst yvirskipaðu byggiætlanina, at meta um byggilistarliga og tøkniliga førleikan í innkomnu uppskotunum, og at fáa mett um javnvágir og væntanir í mun til tøku víddina og virkisføri í verkætlanini. Uppskotini skulu vera dulnevnd, og metingin tekur støði í byggilist, virkisføri og hugsanum um vatnviðgerð. Uppskotið skal eisini vísa á tilfarsval og loysnir og eini lýsing av, hvussu heildararbeiðstakarin ætlar at medvirka við skipandi og konstruktivum loysnum, serliga í mun til krøv um tættleika og virkisføri í samlaðu verkætlanini. Uppskotini verða eisini mett í mun til fíggjarkarmin, sum Runavíkar kommuna hevur samtykt at nýta til svimjihallarætlanina.
Uppskot til Stig 1 skulu eftir ætlanini vera latin inn í seinasta lagi hin 16. mai 2018.
Eftir at uppskotini eru innlatin verður mett um tey, og síðani verður heitt á úrvaldar uppskotsstillarar at leggja fram uppskot síni fyri valdari dómsnevnd, sum við støði í hesum kjósar tvey ella trý toymi til at fara víðari til Stig 2 í kappingini.
Heildararbeiðstøkukapping – Stig 2
Stig 2 av hesi heildararbeiðstøkukapping fevnir um gerð av einum bindandi tilboði uppá verkætlan og fremjan av kappingaruppskotinum, sum sýnir virkisføri, samanhangir og byggilistarligu høvuðstættirnar í verkætlanini um svimjingarhøll í Runavík.
Toymini, ið verða vald til at fara frá Stigi 1 til Stig 2, fáa eitt skriv, sum ger greitt hvørji evni skulu nágreinast í Stigi 2. Luttakarar, valdir at vera við í Stigi 2, skulu vænta at taka lut á tveimum fundum. Ein samsýning – á 2 hundrað túsund danskar krónur – verður latin fyri at luttaka í Stigi 2, treytað av, at eitt nøktandi uppskot verður latið inn við evsta mark fyri Stigi 2.
Runavíkar kommuna ynskir at gera sáttmála um heildararbeiðstøku við vinnandi toymið um prosjektering. Ítald eru brúkarafundir, endalig verkætling og sjálv byggingin av verkætlanini um svimjingarhøll í Runavík í árunum 2019-2020.
Sagt skal vera frá, at kunnandi fundur verður um verkætlanina fyri áhugaðum heildararbeiðstakarum og arkitektum í Bylgjuni í Runavík miðvikudagin hin 6. desember kl. 10. Ætlandi tekur LOA-grunnurin lut á fundinum, sum kveikjandi partur, nú farið verður undir verkætlanina.
Invitation til deltagelse i totalentreprisekonkurrence - tekst på dansk


c: text/html

text:
Jens Hákun Leo
11.05.2017 - 18:18
Tíðindi > Uttanlands > Politikkur
- Teir snýttu okkum. Hatta er trupulleikin við russum. Teir lúgva.
Hetta sigur ein høgtstandandi kelda í teim Hvítu Húsunum, sum gevur ilt av sær, eftir at russiska uttanríkismálaráðharið almannakunngjørdi myndir av Donald Trump og russiska sendimanninum í Washington, Sergej Kislyak, eins væl og myndir av Donald Trump saman við russiska uttanríkismálaráðharranum.
Tað var russiska tíðindastovan TASS, sum legði tær út á heimasíðu sína, í sambandi við, at Lavrov í gjár var á almennari vitjan hjá Trump í Washington.
Men hetta var, eftir øllum at døma, ikki ætlanin hjá teim Hvítu Húsunum, ið eisini hevði eitt myndafólk til høvið, sum tó ikki legði tær tiknu myndirnar út alment eftirfylgjandi.
Harumframt vóru heldur ikki teir amerikonsku miðlarnir bodnir við til almennu vitjanina, so sum vit skrivaði fyrr í dag.
CNN skrivar, at sambært Hvítu Húsunum er orsøkin til tess, at tað er vanlig mannagongd, at minni verður gjørt burtur úr vitjanum hjá útlendskum ráðharrum, sum eru lægri í tign enn forsetin, enn tá talan er um vitjanir hjá útlendskum forsætismálaráðharrum, forsetin o.s.fr.
Útihýsanin av amerikonsku miðlunum kemur í kjalarvørrinum av, at Donald Trump hesa vikuna hevur sagt FBI-stjóran, James Comey, úr starvi. James Comey var maðurin, sum stóð á odda fyri at kanna, hvørt Trump hevði nakað samband við russar undan amerikanska forsetavalinum í november í fjør.
Til pástandin hjá Hvítu Húsunum um, at ”russar snýttu okkum”, sigur Susan Rice, fyrrverandi amerikanskur trygdarráðgevi, umboðandi stjórnina hjá Barack Obama, stutt og greitt: no kidding (nei, álvara?)
Les eisini: Ups hann gjørdi aftur - útihýsti amerikonskum tíðindafólki

robotstxt: allowed

filter: keep


text:
Sverri Egholm
28.11.2017 - 23:12
Tíðindi > Vinna & Tøkni > Tøkni & vísindi
Alt bendir á, at iPhone X verður væl móttikin, tí hóast Apple ikki hevur kunngjørt nøkur tøl, so metir greinarin Jun Zhang frá Rosenblatt Securities, at Apple kann hava selt 6 milliónir av nýggjastu iPhone hetta vikuskiftið.
Tað skrivar Techcrunch.
Seinasta ársfjórðing seldi Apple 39,3 milliónir iPhone tilsamans av øllum útgávunum. Tað merkir, at Apple vanliga selur umleið 1,75 milliónir iPhone í eitt fýradaga tíðarskeið.
Sostatt var hetta vikuskiftið - Black Friday vikuskiftið - eitt av teimum heilt stóru hjá Apple. KT-risin seldi meira enn 17 iPhone um sekundið í fýra dagar.
Í løtuni verða 3 milliónir iPhone X framleiddar um vikuna, men orsakað av hesum tølunum er hugsandi, at framleiðslan fer upp á 4 milliónir um nakrar vikur.
Rosenblatt metir, at Apple kann selja 30 milliónir iPhone hendan síðsta ársfjórðingin í ár, og 40 milliónir fyrsta ársfjórðing í 2018.
Les eisini: Føroyingar hungra ikki eftir iPhone longur


text:
Reinir ravlaðsbátar vera undantakið
Áhugin fyri ravlaðsbátum er ógvuliga stórur, men
flestu fara kortini at velja blendingsbátar, tí tað er tryggari. Tað sigur
Sondre Henningsgård hjá maritie Battery Forum í Noregi.
- Enn er norska
alivinnan ikki komin so langt, tá tað kemur til ravlaðsbátar (battaríbátar). Nakrir
eru komnir út at sigla, og tað koma ivaleyst fleiri, tí vinnan fer at vakna. Men
tað verður ivaleyst soleiðis í langa tíð, at tað vera ikkir reinir
ravlaðsbátar, sum koma í flotan, men blendingsbátar, sonevndir hybridbátar,
heldur Sondre Henningsgård.
Sambært Sondre
Henningsgård er vøksturin í tali av bátum við ravlaði umleið 40 prosent um
árið, og hann sær stórar møguleikar innan alivinnuna og útróður. Men tað verða
fíggjarligu avmarkingarnar ella møguleikarnir, ið verða avgerandi.
- Tá tú tekur
við, at bátar við ravlaði mangan er kostnaðarmiklari – men ikki altíð, so er
tað krevjandi hjá fleiri at gera hesar eyka íløgurnar, sigur Sondre
Henningsgård.
Hann vísir á, at
við einum ravlaðsbáti fært tú ein nógv friðarligari bát, tú optimerar
generatorarnar, onkuntíð kanst tú taka generatorar burtur, tú minkar
oljunýtsluna og tú minkar útlátið.
- Haraftrat fært
tú eitt støðugari streymnet umborð, sigur Sondre Henningsgård.
Kelda:
Skipsrevyen


text:
23. mai 2009
Akademikarafelag Føroya (AKF), ið er ein yvirskipaður yrkisfelagsskapur (ella sokallað paraplyorganisasjón) fyri stovnandi feløgini Magistarafelag Føroya, Føroya Verkfrøðingafelag, Føroya Byggifrøðingafelag og Arkitekafelag Føroya, varð stovnað 25. oktober 2008.
Fyrsta nevndin er hendan:
Tróndur Leivsson, formaður (tilnevndur av Magistarafelagnum).
Barbara Mikkelsen, næstformaður (tilnevnd av Byggifrøðingafelagnum).
Magni Dalsgaard, kassameistari (tilnevndur av Arkitektafelagnum).
Christian Joensen, skrivari (tilnevndur av Verkfrøðingafelagnum).
Frá vinstru: Barbara Mikkelsen, Tróndur Leivsson, Magni Dalsgaard og Christian Joensen.
(mynd: T.Weihe) AKF er nú sáttmálapartur við Fíggjarmálaráðið vegna limafeløgini. Lønardeildin í Fíggjarmálaráðnum og AKF hava havt fund um arbeiðið at seta sáttmálaásetingarnar í verk fyri almenna og kommunala geiran, harundir at avgreiða nýggju lønirnar. Væntandi verða nýggju ásetingarnar, ið hava gildið frá 1. oktober 2007, avgreiddar nú um mánaðarskiftið.
Sáttmálasemjan millum Fíggjarmálaráðið og AKF hevur somu áseting um høvið at taka støðuna uppaftur til viðgerðar eftir 1. okt. 2008, sum fleiri onnur fakfeløg eisini hava í sínum avtalum við landið. AKF hevur nú boðað frá, at felagið er klárt at taka samstarv upp við bólkin av yrkisfeløgum, ið farin eru at tosa við Lønardeildina um endurskoðan av lønarviðurskiftunum eftir 1. okt. 2008.
Privati geirin, ið nýtir sáttmálan millum Fíggjarmálaráðið og AKF sum fyrimynd fyri síni starvsfólk, verður kunnaður, tá sáttmálaviðurskiftini við almenna- og kommunala geiran eru avgreidd.
AKF er samstarvsfelag fyri yrkisfeløg, hvørs limir hava akademiska útbúgving á Bachelorstigi ella hægri. Stovnararnir vóna, at onnur yrkisfeløg við akademiskum limaskara fara at vísa AKF ans, tí tørvur er á einum nógv meira virknum sáttmálaparti á føroyska arbeiðsmarknaðarpallinum at umboða fólk við hægri yrkisførleika.
Adressa: Skrivstovan hjá AKF er í Tvørgøtu 3, Tórshavn. Í fyrsta umfari fæst samband við AKF antin gjøgnum eitt av limafeløgunum, ella við at skriva til Akademikarafelag Føroya (AKF), Tvørgøta 3, Postrúm 2133, 165 Argir, ella í telduposti til: trondur@magistarin.fo ella á tlf. 312298.


text:
Við sangum sum Torvatrøll, Ivast, Barnið og Flúgvi eg til tín brakaði JoKa beint inn á føroyska tónleikapallin, tá teir báðir Karl Martin Samuelsen og Jóhannus á Rógvi Joensen í 1986 sendu sína fyrstu útgávu á marknaðin. Talan gjørdist um hópin av veruligum landaplágum, og enn í dag liva løgini sítt fríska og góða lív millum manna.
Teir báðir høvdu verið - og eru framvegis - eisini støðugt virknir á føroyska tónleikapallinum í øðrum sambondum, og tað er helst fremsta frágreiðingin til, hví JoKa ongan tíð gjørdist nakar veruligur live-bólkur.
Framførslur við bólkinum hava verið sera sjáldsamar – ja, kunnu teljast á einari hond – og tí kunnu tey vitjandi á Summar Festivalinum síggja fram til eina heilt serstaka uppliving, tá JoKa fer á pallin.
- JoKa var eitt stuttligt eksperiment hjá okkum báðum, vil eg siga. Jóhannus og eg kendust sjálvandi, og vit prátaðu saman, tá vit hittust. Eitt nú á ólavsøku, og vit komu eftir, at vit í nógvar mátar hugsaðu um tónleik upp á sama máta, , sigur Karl Martin Samuelsen.
- Tí gjørdu vit av at gera eina roynd, og hon eydnaðist nú bara heilt væl. At vit so ikki hava spælt serliga nógv live kemst av, at vit ikki eru nakar veruligur bólkur. Heldur vóru vit tveir mans, sum so høvdu nakrar studio-tónleikarar afturat okkum, og eitt nú syngi eg allar røddirnar á útgávunum – nakað sum tú ikki fært gjørt á palli, sigur Karl Martin.
- Einstakar framførslur hevur talan tó verið um, men tær hava verið fáar, og tað er langt síðani seinast, so vit gleða okkum, sigur Karl Martin Samuelsen.
JoKa spælir á Vágsbø hóskvøldið eftir Aqua.
Um tú veitst okkurt, sum VP ikki veit - skriva so til vp@vp.fo


text:
Føddur 30. mars 1947 í Tórshavn
Foreldur: Jens Chr. Olsen, løgtingsmaður og Svenhilda Olsen
Hjúnafelagi: Marjon Olsen, dóttir Jóhannus M. og Noomi Solmunde.
Børn: Jens Chr., Jóhannus Martin, Jákup og Hilda
Útbúgving: Handilsskúla innanfyri roknskap. Ávís fak innan merconom. Bankaútbúgving. FD (forvaltning diplom). Heimaskipari o.a.
Yrki: Kommunuskrivari í Nes Kommunu síðani 1977
Álitisstørv: Løgtingsmaður síðan 1998. 2004 formaður í Rættarnevndini og limur í Vinnunevndini og Útnorðurráðnum. Eftir løgtingsvalið 19. januar 2008 valdur 2. næstformaður og limur í Rættarnevndini.
Heimstaður: Rókavegur 24, FO-656 Saltnes.
Telefon: 447960 - 210960
Telefax: 447960
Email: alfredo@logting.fo


text:
So vøkur tú ert
Nýggjasta ungdómsbókin hjá Bókadeildini er So vøkur tú ert eftir Brynjulf Jung Tjønn. Heðin M. Klein hevur týtt til føoyskt.
Mammubeiggin, Símun, flytir inn hjá Henriki og mammuni. Símun og Henrik hava altíð havt eitt tætt samband, men nú er Símun sjúkur, ógvuliga sjúkur. Henrik fortelur Símuni, at han hevur mussað Kjersti, eina gentu í flokkinum, men tað hevur hann ikki. Hann tordi ikki. Nú hevur Kjersti verið og ferðast í Italia, og Henrik hugsar um, um hon man hava saknað hann.
So vøkur tú ert sigur eina søgu um ein drong, sum er um at gerast ungur maður, ímeðan ein annar ungur maður fánar burtur. Tað snýr seg um at taka teir møguleikarnar, sum lívið hevur at bjóða – og um at ein dag eru ikki fleiri møguleikar eftir.
Bókin er 115 bls. og ehft við klaffum.
Aftur


text:
Meldið tykkum til her, so vit kunnu planleggja ruddingar um alt landið, og kunna tykkum um ruddingar í tykkara øki: ruddaforoyar.fo
15. septembur skipar Rudda Føroyar fyri, at Føroyar vera partur av altjóða ruddingardegnum, World Cleanup Day. Málið er at fáa so nógvar føroyingar sum gjørligt at taka lut í ruddingum um alt landið, har ruddað verður so nógv sum gjørligt.
Á tann hátt kunnu vit slóða fyri einari nýggjari byrjan við reinum borði, soleiðis at vit kunnu hyggja frameftir og fyribyrgja, at tørvur verður á altjóða ruddingardøgum í framtíðini!
Um øll í tiltakinum melda seg og sítt húski til, so verða vit sera væl mannaði, tá vit fara at rudda Føroyar!


text:
Í lærarabókini til Eiturkoppin eru uppskot um, hvussu arbeiðast kann við hvørjari einstakari opnu. Í lærarabókini verður víst á, hvat til ber at práta um bæði í bólki og í flokkinum. Lærarabókin leggur upp til, at næmingarnir bæði práta tveir og tveir, í smáum bólkum ella allur flokkurin saman. Víst verður eisini á lærustrategiir at brúka, so sum hugarok og samanberingardiagramm.
Í lærarabókini stendur, hvussu næmingarnir kunnu arbeiða í arbeiðsbókini, og víst verður eisini til aðrar aktivitetir í flokkinum.
Í lærarabókini eru ymisk fakta um evnini, ið atbeitt verður við. Faktateksturin er til læraran, sum so sjálvur velur, hvussu hann brúkar hann.
Avritssíður til onkrar av uppgávunum í arbeiðsbókini eru aftast í lærarabókini.
Arbeiðsbókin til Eitukoppin hevur fleiri uppgávur enn arbeiðsbøkurnar til Grindalokkin, 1. flokkur og Høgguslo...
Næmingabókin er eins og undanfarnu bøkur í heimstaðarlærurøðini, Grindalokkur til 1. og Høgguslokkur til 2. fl...


text:
Bárður spyr Høgna um sokallaðu fiskivinnunýskipanina
Politikkur18-09-2018 - 17:02 - Jóanis Albert Nielsen
Bárður S. Nielsen, formaður í Sambandsflokkinum, fer á tingfundinum í morgin mikudagin 19. september at seta ein munnligan fyrispurning til Høgna Hoydal, landsstýrismann í fiskivinnumálum um sokallaðu fiskivinnunýskipanina
Spurningar til landsstýrismannin:
1. Hvussu nógvir nýggir aktørar eru komnir inn í fyrsta lið í fiskivinnuni við nýggju lógini um sjófeingið?
2. Er landsstýrismaðurin nøgdur við gongdina, nú vinnuspírarnir selja seg út úr fiskivinnuni?
Viðmerkingar
Landsstýrismaðurin í fiskivinnumálum hevur upp í saman tosað um, at eitt av høvuðsendamálunum við nýggju lógini um sjófeingið er, at øll skulu sleppa framat í fiskivinnuni. Nú lógin um sjófeingið hevur virkað, kunnu vit staðfesta, at tað ikki eru nógvir nýggir aktørar komnir framat í fyrsta liði í fiskivinnuni.
Nú um dagarnar síggja vit hvussu vinnuspírarnir, ið hava roynt at sloppið inn í vinnuna seinastu árini nú selja seg úr fiskivinunnuni og hópin av familjum missa sítt inntøkugrundarlag.
Landsstýrismaðurin hevur verið harðasti mótstøðumaður móti politiskari útlutan, tó er hann komin á betri tankar og útlutar nú menningarkvotur.
Menningarkvoturnar geva nýggjum aktørum møguleikar fyri víðari menning hjá hesum feløgum, eisini hjá teimum sum hava fingið kvotur á hvørjum árið síðan 2012 - við undantakið í 2016 - tá ið Landsstýrismaðurin ikki vildi útlutað politiskar kvotur.
Hann er nú komin á betri tankar og útlutar politiskar kvotur, eins og altíð hevur verið gjørt.
Sambandsflokkurin


text:
Fyrsta Mósebók, kapittul 38
Júda og Támar
v1
Um tað mundið fór Júda frá brøðrum sínum og bant felag við mann úr Ádullam, Hira nevndur at navni.
v2
Har sá Júda dóttur Sjúa Kánáanita; og hann tók hana til sín og gekk inn til hennara.
v3
Og hon varð við barn og føddi son, sum hon nevndi Er.
v4
Síðan varð hon aftur við barn og føddi son, sum hon nevndi Ónan.
v5
Og uppaftur føddi hon son og nevndi hann Sjela; men hon var stødd í Kezib, tá ið hon føddi hann.
v6
Og Júda tók Eri, frumgitna syni sínum, konu; hon æt Támar.
v7
Men Er, frumgitni sonur Júda, var vándur í eygum Harrans, tí læt Harrin hann doyggja.
v8
Tá segði Júda við Ónan: «Gakk inn til konu bróður tíns og gakk í svághjúnalag við hana, til tess at reisa bróður tínum avkom!»
v9
Men av tí at hann visti, at avkomið ikki skuldi hoyra honum til, læt hann sáðið farast í jørðina, hvørja ferð hann gekk inn til konu bróður síns, fyri ikki at reisa bróður sínum avkom.
v10
Men Harranum líkaði illa hetta, sum hann gjørdi, og læt tí eisini hann doyggja.
v11
Tá segði Júda við Támar, sonarkonu sína: «Sit tú einkja heima í húsi faðirs tíns, til Sjela, sonur mín, er tilkomin.» Tí at hann bar ótta fyri, at eisini hann skuldi doyggja eins og brøður hans. Tá fór Támar og búsettist í húsi faðirs síns.
v12
Men tá ið long tíð var umliðin, doyði dóttir Sjúa, kona Júda; og tá ið sorgartíðin hjá Júda var úti, fór hann niðan til Timna, til teirra, sum vóru á várfjalli hjá honum, saman við vini sínum Hira úr Ádullam.
v13
Men tá ið Támar frætti, at verfaðir hennara var á veg á várfjall niðan til Timna,
v14
læt hon seg úr einkjubúna sínum, huldi seg við sløri, sum fjaldi hana alla og settist við Enáims borgarlið við vegin til Timna; tí at hon sá, at tó at Sjela var tilkomin, var hon enn ikki givin honum til konu.
v15
Tá ið nú Júda sá hana, helt hann hana vera skøkju, av tí at hon hevði hult andlit sítt.
v16
Hann fór av vegnum til hennara og mælti: «Loyv mær at koma til tín!» Tí hann visti ikki, at hon var sonarkona hansara. Men hon svaraði: «Hvat gevur tú mær aftur fyri at koma inn til mín?»
v17
Hann svaraði: «Eg skal senda tær geitarlamb úr fylginum.» Men hon segði: «Gev mær fyrst eitthvørt pant, til tú sendir tað.»
v18
Hann spurdi: «Hvat skal eg fáa tær í veð?» Hon svaraði: «Innsiglisring tín og skreytfesti títt og handa stavin, sum tú hevur í hondini.» Tað fekk hann henni og gekk síðan inn til hennara, og hon varð við barn av hansara ávum.
v19
Síðan fór hon leið sína, tók slørið av sær og fór aftur í einkjubúna sín.
v20
Seinnameiri sendi Júda geitarlambið við vini sínum úr Ádullam til tess at fáa pantið aftur frá konuni; men hann fann hana ikki.
v21
Og hann spurdi menn har um leið, hvar tann skøkjan mundi vera, sum hevði sitið við vegin til Enáim; men teir svaraðu: «Har hevur eingin skøkja verið.»
v22
Síðan kom hann aftur til Júda og segði: «Eg fann hana ikki; og menn har um leið søgdu, at har hevði eingin skøkja verið.»
v23
Tá mælti Júda: «Lat hana hava tað meðni, heldur enn at vit skulu gera okkum fyri skommum! Eg havi nú sent geitarlambið, men tú fanst hana ikki!»
v24
Tá ið einir tríggir mánaðir vóru lidnir, frætti Júda, at Támar, sonarkona hansara, hevði livað í leysalevnaði, og at hon var vorðin við barn í leysalevnaði sínum; tá beyð Júda, at hon skuldi leiðast út til tess at verða brend.
v25
Men tá ið hon varð leidd út, sendi hon verfaðir sínum hesi boð: «Av hansara ávum, ið hesar lutir eigur, eri eg vorðin við barn!» Og hon læt siga: «Kanna gjølla eftir, hvør ið man eiga henda innsiglisring, hetta skreytfesti og henda stav!»
v26
Og Júda komst við og mælti: «Rætt hevur hon og ikki eg, av tí eg ikki havi gift hana Sjela, syni mínum!» Men frá teirri stund kendi hann hana ikki uppaftur.
v27
Tá ið hon nú skuldi føða, sí, tá vóru tvíburar í kviði hennara.
v28
Men í føðingini rætti annar hondina út; tá bant nærkonan reyðan tráð um hond hansara og mælti: «Hesin kom fyrr í ljósmála.»
v29
Men tá ið hann hevði tikið hondina aftur til sín, kom bróðirin út; tá mælti hon: «Hví hevur tú brotið teg soleiðis ígjøgnum?» Tí nevndi hon hann Perez.
v30
Aftaná kom bróðir hansara fram og hevði reyðan tráð um hondina; hann fekk navnið Zera.


text:
Meira enn helvtin av Kirgisia er 2.500 m oman sjóvar, og tí verður landið stundum eisini kallað miðasiatiska Sveis. Snjótaktu Tien Shan-fjøllini mynda landslagið; men djúpu áardalarnir eru fruktagóðir og grønir. Flestu fólk eru bøndur. Húsdýrahald er meginvinna í landbúnaðinum, tí har er so lítið dyrkilendi.
Meiri enn helmingurin av fólkinum í Kirgisia er kirgisar, ættaðir úr Mongolia. Mong eru flakkfólk og gitin fyri at vera kring á rossabaki. Størsti útlendski minnilutin eru russar, ið mest búgva í býunum, og sum til 1991 stýrdu øllum handli og ídnaði í landinum. Nú kirgisar eru vorðnir meiri tjóðskaparsinnaðir, eru mangir russar farnir heim aftur til Russlands.
Mong steinsløg eru í Kirgisia . Gull og kyksilvur verða høgd til útflutnings, men kolið, oljuna og gassið nýta teir sjálvir. Góðir møguleikar eru at vinna ravmagnsorku burtur úr stríðu áunum, ið renna oman úr høgu fjøllunum, og nakrar vatnorkubyggingar eru gjørdar.
Miðasia er langt burtur frá heimshøvunum. Vindurin er turrur, og har er lítið avfall, so nógvastaðni er lendið kargt og berligt. Av tí at ógvuliga turt er bæði vetur og summar, eru skerpingur og turkur stórir trupulleikar hjá bóndunum. Fyri norðan eru víðar grasfløtur, nevndar steppur. Miðskeiðis eru tvær stórar oyðimerkur, Kyzilkum (Reyðisandur) og Karakum (Svartisandur). Fyri sunnan eru langir, høgir kavataktir fjallaryggir, sum ganga suður at Himaleia. Alt Miðasia, tá ið Afganistan er frá, var partur í gamla Sovjetsamveldinum. Ídnaðarmenning og felagslandbúnaður hava elvt til stórar broytingar í hesum londum. Í gomlum døgum vóru bara flakkfólk her
Í 1991 fell kommunistastýrið í Sovjetsamveldinum, og londini í Miðasia fingu sjálvræði. Tá ið londini vóru uppi í Sovjetsamveldinum, ið varð miðstýrt úr Moskva í Russlandi, búsettu mangir russar seg her, og russiskt trokaði burtur málini í hesum londum. Nú stríðist fólkið at vinna rættindini aftur og at menna mentan og samleika.
Nógv olja og nógv gass eru í norðaru londunum í Miðasia. Kasakstan er farið at pumpa olju upp úr einum av heimsins størstu oljukeldum í Kaspiskahavi. Turkmenistan er farið at vinna út gass úr ovurstórum gassøki uppi á landi. Peningatrot og ov lítil yrkislærd arbeiðsmegi hava við sær, at seint gongur at menna oljuvinnuna.
Aralvatn, sum einaferð varð fjórðstørsta vatn í heiminum, er í ferð við at torna upp. Náttúruvanlukkan stendst av, at áirnar Amu-Darja og Syr-Darja, sum renna í Aralvatn, verða veittar á dyrkilendi. Stórt øki liggur nú turt og er púra ónýtiligt, tí tað er hult í sanddusti og salti, sum rýkur í vindi og ger stóran skaða.
Kaspiskahav er størsta vatn í heiminum, tað er 371.000 km2 í vídd, og fimm lond eru uttan um tað. Vatnið er í støðugari minking, og fjarar samstundis. Har er nógvur fiskur, m.a. styrja, ið er dýrur fiskur, tí í kvennfiskinum eru nógv rogn - russiskur kaviarur. Fiskastovnarnir eru hóttir av ovveiðu og nógvu dálkingini, m.a. av oljuvinnuni í Baku.
Mong fólkasløg búgva í Miðasia. Upprunaligu fólkasløgini eru kashakar, turkmenar og usbekar, sum eru turkisk fólkasløg, og tadsjikar og afganar, ið eru eysturiransk fólkasløg. Øll hava tey sínar sermerktu húgvur, ofta vovnar úr silki og prýddar við mátaðum mynstrum.
Mong fólk í Miðasia eru flakkfólk og fara víða um við fenaði sínum eftir beitilendi. Flakkfólkini búgva í tjøldum og eiga fáar ognarlutir, tí at tey javnan skulu flyta. Tey lívbjarga sær við at halda dýr sum kamelar, seyð og geitir, og soleiðis fáa tey mjólk, kjøt og ull. Sumt verður selt, men meginpartin hava tey eftir sjálv. Flakkfólkini eru alsamt á ferð og steðga bara á í býum, tá ið tey skulu keypa og selja.
Islam er størsti átrúnaður í Miðasia. Hann kom higar fyrst í 8. øld. Tá ið Miðasia stóð undir Sovjetsamveldinum, var átrúnaðurin hildin niðri, og muslimskir brúdleypssiðir vórðu bannlýstir. Fólkið helt tó alla tíðina fast um átrúnað sín og dýrkaði hann í loyndum; og tá ið kommunisman fall, blómaði átrúnaðurin upp aftur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bisjkek
Vídd: 198.500 km2
Fólkatal: 5.431.747
Alment mál: kirgisikst
Átrúnaður: islam 75% russiskt ortodoksur kristindómur 20% aðrir 5%
Stýrirlag: fólkaræði
Gjaldoyra: kirgisiskur som (KGS)


text:
Stinglaksur (stinglaksaættin)
Aphanopus carbo Lowe, 1839
Stødd: Stinglaksur verður upp í 110 cm til longdar, møguliga enn longri.
Dýpi: Stinglaksur er úr 200 m niður á 1600 m ella djúpari. Hann er bæði botnfiskur og uppsjóvarfiskur, um náttina er hann uppi í sjónum.
Litur: Óskalaður er hann svartur og skyggir sum kopar. Trolveiddur fiskur hevur oftast mist tað mesta av skræðuni, og tá sæst inn á tann hvíta fiskin.
Teinar: R XXXIV-XLII + 52-57; G I + 44- 48; U 12.
Lýsing: Stinglaksur er langur og mjáur fiskur, hann er væl hægri, enn hann er breiður. Hann hevur eina ryggfjøður, har fremri parturin hevur harðar teinar og aftari bleytar. Eitt týðiligt skarð er millum harða og bleyta partin. Fremst á gotfjøðurini er ein vælvaksin, afturábendur píkur. Gotfjøðurin er styttri enn aftari parturin av ryggfjøðurini og byrjar aftari. Serliga klænur er hann um klingruna. Hann hevur lítlan, sýldan stert. Hann hevur ikki búkfjaðrar. Høvdið er langt, lágt, smalt og spískt. Kjafturin er stórur við stórum, spískum og ógvuliga hvøssum tonnum. Hann hevur stór eygu og onga roðslu.
Eyðkenni: Kropsskapið er líkt svørðsblaði. Tenninar. Pík við gotið. Lítli sterturin. Skarðið í ryggfjøðurini yvir gotinum.
Týdningur: Nakað verður veitt av honum undir Føroyum. Eisini verður hann veiddur í Spania, Portugal og Madeira.
da: Sort sabelfisk, en: Black scabbard fish, fr. Sabre noir, ís: Stinglax, no: Dolkfisk, tý: Schwarzer Degenfisch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Um tú einans vil vita hvussu eg sær út, so heinta henda myndin (og minnist til at ovari kantin á myndin er 2,03 metur uppi).
Eg eri føddur í Gentofte, vaks up í Føroyum og býr í løtuni í Keypmannahavn. Eg flutti til Danmark í 1990, tá ið eg byrjaði at lesa støddfrøði og alisfrøði á fróðskaparsetrinum í Keypmannahavn, og eg búði, burtursæð frá stuttar vitjanir í Ongland, U.S.A. og Frakland, har inntil januar 2003, tá ið eg flutti til Cagliari, har eg búði í trý ár.
Í mína frítíð (ikki tí eg havi óv nógv) lesi eg góðar bøkur og teknisøgur. Í løtuni lesur eg mest science fiction, men har er einki galið við ein góða krimi. Og so hevur eg varðveitt gleðin við at byggja við LEGO.
Og so eri eg limur í Linux-áhugafelagi, Skåne Sjælland Linux User Group og Gruppo Utenti Linux Cagliari h...?.
Jacob Sparre Andersen.
Seinasti broyting: 19. mars 2008


text:
Í 2018 verður familjurættarmálsøkið væntandi yvirtikið, og frameftir skal løgtingið smíða lógirnar á økinum. Okkum tørvar eitt orðaskifti um málsøkið, tí øll eru ikki fegin um broytingarnar, ið eru gjørdar í teimum nýggjastu donsku lógunum. Hvussu vilja vit, at okkara rættartrygd skal vera? Hvørji atlit skulu takast og til hvønn? Hvat hendir við samverurættinum, tá harðskapur…
Góða Johanna … Hvat hugsaði tú, tá tú sá navn títt standa á prenti í Føroyatíðindum tann 28. januar í 1918? Lærerinde Johanne Mortensen stóð har, uppstillað á listanum hjá Froðbiar Sóknar kommunu millum 15 menn. 10 ár eftir at tú og aðrar kvinnur høvdu fingið loyvi at velja á kommunuvali, royndi tú tínar veingir…
Eykaaðalfundur verður í Mettustovu 14. november kl. 19:30. Á skránni er uppskot til broyting í viðtøkunum hjá Kvinnufelagnum: § 15 verður orðað soleiðis: “Heldur Kvinnufelagið uppat, verða ognir felagsins latnar Kvinnuhúsinum.” Viðmerkingar: Kvinnufelagið sendi við skrivi, dagfest 7. juni 2016 Toll- og Skattaráð Føroya umsókn um skattafrælsi. Við skrivi, dagfest 17. juni 2016 vísti TAKS…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Karin Jóhanna Leitisstein Knudsen lýsir í ph.d.-ritgerð persónlig og samfelagslig viðurskifti, ið eru avgerandi fyri, hví konur flyta úr Føroyum til Danmarkar


text:
Mær vitandi er ongantíð komið fyri áður, at tríggir bátar í sama róðri kunnu vinna meistaraheitið á ólavsøku. Sílið hevur 36, Jallurin 35 og Drekin 35, og báturin, sum vinnur ólavsøkuróðurin er føroyameistari í 2018. Áhugavert. Annars gekk væl at avgreiða róðrarnar í Sandavági, sjálvt um óslætt var í sjónum. Frásøgnin og viðmerkingarnar úr Sortudíki vóru frálíkar, men kringvarpsbáturin lág fleiri ferðir ov langt frammi, og so hava myndirnar aðrar tíðir verið betri. Men umstøðurnar at framleiða alt tilfarið var uttan iva ikki av teimum bestu leygardagin. Tøkk til tey ungu í HR, sum tóku myndirnar.
Ætli mær ikki at leggja so nógv aftrat næstaseinasta og sætta FM-róðrinum, tó nakrar fáar viðmerkingar. Føroyskur kappróður er heilt serligur, tí áskoðarin sær ikki sum í øðrum ítróttagreinum alt. Tað fer nógv fram umborð á bátinum, sum áskoðarin ikki sær, og sum vit tildømis síggja í útlendskum kappróðri.
Kunnu nevna startin, har rógvarin fer upp á bekkin og fær meira megi í beinini fyri síðani seinni at fara niður aftur á lunnin. Síðani er tað endaspurturin, har áskoðarin ikki sær, nær rógvarin fer uppaftur í bekkin. Hetta er alt áhugavert.
Fara vit tildømis til 10-mannafarsróðurin í Sandavági, so sá út, sum teir umborð á Orminum róðu allan teinin í bekk, tí teir hildu mest sum somu ferð allan vegin. Harafturímóti misti Klaksvíkingur heilt nógv nakað eftir startin fyri síðani at hava góðan endaspurt. Kanska fóru teir umborð á Suðuroyingi ov tíðliga í endaspurtin, tí teir mistu annað plássið í seinastu tøkunum. Men hetta er alt bara gitingar, tí vit síggja jú mest sum ikki beinini hjá rógvarunum.
Nú vit nærkast ólavsøku, vil eg biðja lesaran hyggja nágreinliga eftir nøkrum av viðløgdu myndunum. Síggja, hvussu stórur munur er á bátunum í barnaróðrinum og gentu- og dreingjaróðrinum.
Tað er mær ein gáta, at feløgini og harvið Róðrarsambandið ikki ger nakað við hetta. Hví í Harrans navni skulu tildømis genturnar og dreingirnir rógva fýra ár í einum aldursbólki. Myndirnar tala fyri seg, tí bæði aldur, vekt og kropsstyrkja eru alt, alt ov stór. Vit mugu fáa broytt hetta longu til næsta ár. Bróta upp úr nýggjum, so vit gera sum í bóltspølunum, har ungdómar spæla tvey ár í hvørjum aldursbólki. Hetta hevur føroyskur kappróður uppiborið, men fólk sita bara hendur í favn og gera einki. Í hondbólti kunnu feløg tildømis melda lið til A-ella B bólk í einum aldursbólki. Hetta, so eins sterk lið spæla hvør ímóti øðrum.
Annars sakni er framvegis 1500 og 2000 metra teinarnar, sum klæddi føroyskum kappróðri nógv betur. Minnist, at grundgevingarnar vóru eisini, at so róðu fleiri 6-mannafør við monnum, 8-mannafør og 10-mannafør. Men so er ikki. 6-mannaførini við monnum eru fækkaði heilt nógv, tað sama 8-mannaførini, sum bara eru trý. Í summar eru tó fimm 10-mannafør, sum er at fegnast um.
Tað áhugaverdi er eisini, at styttri teinarnir krevja nógv meira kropsstyrki eins á stuttu teinunum í frælsum ítrótti, meðan longri teinarnir krevja meira úthaldni. Hetta er hvør sín kappróður.
Nú bíða vit so eftir ólavsøkuróðrunum, sjálvt um fleiri meistara longu eru kosnir. Òlavsøkuteinurin er bara 901,25 metrar, og á ólavsøku fáa vit altíð okkurt óvæntað úrslit. Hvør vil ikki vinna á ólavsøku. (Vagnur)


text:
- Tíðindi, mentan og ítróttur
Stendur í botni í samráðingunum
Partarnir fóru undir semingsroynd í gjár.
Í morgun klokkan fimm fóru partarnir til hús, og teir hava avtalað at hittast aftur í morgin klokkan 14.00.
Semingsmaðurin royndi at fáa glið á samráðingarnar í gjár, men uttan stórvegis úrslit. Tí er einki semingsuppskot komið á borðið enn.
Sáttmálin millum Flogskiparafelagið og Føroya Arbeiðsgevarafelag fór úr gildi í nátt. Partarnir hava í fyrsta umfari longt sáttmálan til á midnátt týskvøldið.
Um semingin ikki ber á mál, og annar parturin ætlar at seta í verk arbeiðssteðg, sigur sáttmálin, at fráboðanarfreistin er í minsta lagi 14 dagar.
Sí eisini


text:
Linjon 40 ára starvsdag á Tekniska Skúla
Í dag eru 40 ár síðan Linjon Jacobsen, lærari á Timburdeildini hevði sín fyrsta starvsdag á Tekniska Skúla í Klaksvík.
Flestu norðingar og eysturingar í byggivinnuni munnu kenna Linjon, sum ein sera nærlagdan undirvísara, ið altíð er góður í ráðum.
Áhugin fyri øllum nýggjum í byggivinnuni er stórur, serliga innan KT og ikki minst innan tekning. Við síni breiðu vitan á økinum hevur Linjon verið KT-vegleiðari og skeiðslærari í kunningartøkni.
Skúlin takkar Linjon fyri samstarvið í drúgvu starvstíðini.


text:
08. mai 2007, 19:53
Eitt av best umtóktu kristiligu tónleikanøvnunum í Føroyum í løtuni, Lisa Frederiksberg, er í dag komið á skránna fyri Fjarðafestivalin.
Lisa Fredriksberg hevur virkað í lovsongsbólkinum í Kelduni, síðan hon var
11 ára gomul. Hon hevur eisini sungið og spælt saman við mongum bólkum gjøgnum árini.
- At syngja hevur altíð verið ein naturligur partur av mær, sigur Lisa frá.
Síðsta ár gav Lisa fløguna "Reis teg upp" út. Henda fløga fekk sera góða móttøku, og tá 4 mánaðir vóru frálidnir vóru tey 2000 fyrstu eintøkini seld. Lagið
"Reis teg upp" hevur verið nógv at hoyra í útvarpinum, í sendingum sum Tit skriva, vit spæla, Kvøðuljómunum og Ynskiløtuni.
Sangurin hevur verið ein sonn landaplága, og verður uttan iva á skránni, tá Lisa spælir á Fjarðafestivalinum.
© Niels Uni Dam - Sosialurin


text:
Kort: Lond við meiriluta av fólki, ið tala franskt.
Franskt er móðurmál hjá umleið 64,8 mill. fólkum, harav um 51 mill. í Fraklandi, um 6,7 mill. í Quebec í Kanada, um 4 mill. í Belgia og slakari 1,3 mill. í Sveis. Franskt er eitt av stóru heimsmálunum. Franskt er eisini eitt av høvuðsmálunum, tá ið tað snýr seg um evropeiska søgu, mentan og nútíðar viðurskifti. Harumframt eru mong lond og øki um allan heim, har franskt er høvuðsmál ella eitt av høvuðsmálunum. Franskt er av tí romansku greinini, sum hevur ment seg úr latíni, sum er eitt sonevnt italiskt mál.


text:
Kelda: sev.fo
Eivør Pálsdóttir, føroyskir filmar og videoupplivingar, grøn orka, ferðavinna, fiskur og aling eru m.a. á skránni í Climate Planet á Ráðhúsplássinum fríggjadagin, tá mentanarnátt er í danska høvuðsstaðnum. Tveir kendir DR-vertir stýra einum parti av tiltakinum
Fríggjadagin, tá mentanarnátt er í Keypmannahavn, varpar Climate Planet á Ráðhúsplássinum ljós á Føroyar, grøna orku og veðurlagsavbjóðingar í Norðuratlantshavi, har Føroyar – avbyrgdar frá evropeiska meginlandinum – eru eitt grønt dømi í Norðuratlantshavi.
Allan dagin eru veðurlagsavbjóðingar, grøn orka, ferðavinna, laksaaling, fiskivinna og nútímans føroysk matmentan á skránni i Climate Planet, og um kvøldið verður konsert við Eivør Pálsdóttir klokkan 22, umframt at føroyskir filmar og aðrar videoupplivingar eisini eru á breddanum. Talan er um filmarnar Vetrarmorgun, Skuld og Tunnan.
DR-vertirnir Jesper Theilgaard og Jacob Illeborg, sum er hálvur føroyingur, stýra einum parti av tiltakinum í Climate Planet við videoupplivingum og samrøðum við gestir í planetini. Dagurin byrjar við seminari fyri innbjóðaðum allan fyrrapartin, og síðani er frí atgongd í Climate Planet restina av seinnapartinum frá kl. 14.00. Tá mentanarnáttin byrjar klokkan 18.00 er atgongd við “kulturpassi”, har almenningurin og gestirnir á mentanarnáttini á Ráðhúsplássinum hava høvið at fáa eina norðuratlantiska uppliving í hjartanum av Keypmannahavn. Sí skránna fyri tiltakið niðanfyri.
Skrá – opið hús í Climate Planet
Kl. 14.00 Climate Planet filmurin - ein filmur um veðurlagssøguna frá Big Bang og inn í framtíðina, sum veðurlagsserfrøðingurin á DR Jesper Theilgaard hevur gjørt.
Kl. 15.00 Stuttur fyrilestur við Jesper Theilgaard um framleiðsluna av filminum um veðurlagssøguna. Filmurin verður vístur eftir fyrilesturin.
Kl. 16.00 Norðuratlantiskar veðurlagsavbjóðingar við Føroyum sum grønum dømi – upphiting, bráðnandi ísur og broytingar í havfrøðini við Jesper Theilgaard veðurlagsserfrøðingi á DR.
Kl. 18.00 Mentanarnáttin byrjar í Climate Planet við føroyska filminum “Vetrarmorgun” eftir Sakaris Stórá.
Kl. 19.00 Jesper Theilgaard, veðurlagsserfrøðingur, viðger veðurlagsavbjóðingar í Norðuratlantshavi. Videoupplivingar og satellitdata verða víst á NASA-kúluni i Climate Planet og á teimum fýra stórskermunum í salinum, har ljós verður varpað á Føroyar sum grønt dømi i Norðuratlantsavi.
Kl. 20.00 Verturin á DR Kontant, Jacob Illeborg sigur søguna um grønu Føroyar við videoupplivingum og samrøðum við gestir í Climate Planet. Hvat merkir framsókna málið hjá Føroyum, at øll elorka á landi skal koma frá varandi orkukeldum i 2030. Hvat merkir hetta m.a. fyri samfelagið, ferðavinnu, laksaaling, fiskivinnu, nútímans føroyska matmentan o.s.fr. – Jakob Illeborg fær svarini i Climate Planet.
Millum gestirnar í Climate Planet verða Sirið Stenberg landsstýriskvinna í umhvørvis- og orkumálum, Turið Horn forkvinna í umhvørvisnevndini hjá Tórshavnar kommunu, Hákun Djurhuus stjóri í SEV, Árni Olsen marknaðarleiðari hjá Atlantic Airways og føroyski sjónvarpskokkurin Gutti Winther.
Kl. 20.50 Samanumtøka við Jørgen S. Christensen, teknologidirektør í Dansk Energi, umframt uppfylgjandi spurningar frá Jesper Theilgaard veðurlagsserfrøðingi.
Kl. 21.10 Føroyski ræðufilmurin “Skuld” eftir Heiðrikk á Heygum.
Kl. 22.00 Konsert við Eivør Pálsdóttir.
Kl. 22.45 Føroyski filmurin “Tunnan” eftir Jónfinn Stenberg og Jóannes Lamhauge.
Kl. 24.00 Mentanarnáttin liðug í Climate Planet.
Climate Planet hevur sín uppruna í Århus sum Europæisk Kulturby 2017. Pstóð á havnalagnum í Århus í alt summar, har fólk í hópatali høvdu høvið at hyggja at serstaka filminum um jarðarinnar veðurlagssøgu frá Big Bang og inn í framtíðina. Jesper Theilgaard, veðurvertur og veðurlagsserfrøðingur hjá Danmarks Radio, hevur gjørt filmin í samstarvi við NASA.
Climate Planet hevur serligar tekniskar møguleikar, og tí liggur sera væl fyri at hava áhugaverd tiltøk við framúr góðum tøkniligum møguleikum í planetini, eins og tað eisini ber væl til at hava opið fyri almenninginum á staðnum.
Heilsu- og innlendismálaráðið, Tórshavnar kommuna, SEV og Atlantic Airways hava leigað Climate Planet allan dagin fríggjadagin, og hesir fýra partar skipa fyri føroyska tiltakinum á Ráðhúsplássinum á mentanarnáttini í danska høvuðsstaðnum.


text:
Hallur av Rana
14.05.2015 - 16:40
Tíðindi > Uttanlands > Vanlukkur
Fyrradagin rakti seinni jarðskjálvtin innan tvær vikur asiatiska landið Nepal. Fyrri jarðskjálvtin kravdi yvir 8.000 mannalív, og framdi stóran skaða á fleiri økir í landinum. Í dag upplýsa myndugleikarnir, at umleið 110 fólk eru deyð í seinasta jarðskjálvtanum. Tað skrivar amerikanska tíðindastovan CNN.
Sostatt er talið av deyðum í jarðskjálvtanum 128 fólk í alt. Umframt tey 110 deyðu í Nepal, so vórðu seytjan fólk dripin í Kina, meðan ein persónur doyði í India av jarðskjálvtanum, ið varð máldur til 7.3 á Richter-skalanum.
Ein talsmaður fyri løgregluna upplýsir, at umframt tey deyðu, so eru fleiri enn 2.500 fólk løstaði í náttúruvanlukkuni.


text:
- Tíðindi, mentan og ítróttur
Løgtingið samtykkir fíggjarlógina fyri 2015 í dag
Løgtingið fer í dag at samtykkja fíggjarlógina fyri 2015.
Hallið næsta ár verður útvið 140 milliónir krónur.
Fíggjarnevndin hevði nógv broytingaruppskot til uppskotið hjá landsstýrinum. Undir aðru viðgerð, sum var fríggjadagin, atkvøddu tingfólk um íalt 116 broytingaruppskot.
Meirilutin í nevndini mælti millum annað til at stovna alment partafelag, sum skal byggja og reka havrannsóknarskip. Tað skal fíggjast við gjøldum úr tilfeingisvinnuni, royndarkvotum sum Havstovan fær, og altjóða og privatar granskingarætlarnir skulu ætlandi eisini fíggja havrannsóknarskipið.
Fólkapensjónistarnir fáa meira pengar. Viðbótin hjá pensjónistunum skal hækka 350 krónur um mánaðin frá 1. juli 2015. Tað kostar 10 milliónir krónur. Játtanin til Stransferðsluna minkar nakrar milliónir, tí oljuprísurin fer at lækka, segði meirilutin í fíggjarnevndini.
Samgongan stóð saman um uppskotini hjá meirilutanum, meðan broytingaruppskotini, sum minnilutin einsamallur legði fram, fullu.


text:
Jónrit Halling er sett sum lektari í mýlskari lívfrøði
Jónrit Halling er sett sum lektari í mýlskari lívfrøði á megindeildini fyri náttúruvísindi og heilsuvísindi.
Jónrit hevur kandidatútbúgving, cand. pharm., frá Danmarks Farmaceutiske Universitet í 2003 og ph.d. útbúgving frá Syddansk Universitet í 2008. Ritgerðarheitini vóru ávikavist “Drug metabolism among Faroese regarding the enzyme activity of CYP2D6 and CYP2C19” og “Pharmacogenetic variations in drug metabolism among Faroese”.
Jónrit hevur síðan 2008 arbeitt við granskingarverkætlanum við tilknýti til Deildina fyri Arbeiðs- og Almennaheilsu. Í síni gransking hevur Jónrit m.a. kannað, hvussu ávís dálkingarevni í umhvørvinum kunnu ávirka heilsustøðuna hjá føroyingum. Av verkætlanum kunnu nevnast ”Semen quality in a birth cohort of Faroese men and their fathers”, ”Eksponering af perflourerede forbindelser (PFC) hos færinger – ændringer gennem 10 år og kostrelationer”, og ”Prenatal methyl mercury exposure and D vitamin levels in relation to autism”.
Jónrit byrjar í starvinum tann 1. september í ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Mentanarnáttin, ið varð avlýst á Tvøroyri 6. juli, er nú lýst at vera komandi fríggjadag, og luttekur savnið í gamla pakkhúsinum á havnalagnum við fjølbroyttari skrá.
Dyrnar lata upp klokkan 16.00, og tá ber til at síggja føstu framsýningina á miðhæddini, ið sigur frá handils-, skipa- og ættarsøguni hjá T.F.Thomsen, umframt tvær nýggjar framsýningar í kjallaranum. Onnur greiðir frá spennandi søguni um sluppina Albert, meðan hin leggur dent á at siga søguna um tær vørur, ið Thomsen keypti inn, framleiddi og flutti av landinum.
Í kjallaranum kunnu gestir eisini sessast og keypa sær eina Sluppøl, sum til høvið hevur fingið etikettir við sluppum hjá Thomsen.
Klokkan 16.30 verður áhugaverdur fyrilestur í pakkhúsinum. Tá fer journalisturin og rithøvundurin Helgi Jacobsen at halda fyrilesturin “Tvøroyri og heimsins besti klippfiskur”. Helgi er søgufróður sum fáur, og hevur útgivið ikki færri enn 12 bøkur um m.a. bygda- vinnulívs- og ítróttarsøgu.
Klokkan 20.00 verður tónleikur á skrá. Tá spælir saksofonisturin Christan Herluf Pedersen, ið er hálvur tvøramaður og oldurabbasonur fyrsta T.F. Thomsen nøkur løg. Christian Herluf er útbúgvin á kongaliga tónleikaraháskúlanum í Svøríki, har hann eisini búleikast sum djasstónleikari.


text:
Orð: Ismar Joensen
Lag: George Frederick Root
1. Stilla hørpu mína, Gud,
so eg syngi um tann lut,
tú mær gav, tá frelsugleðin gjørdist mín;
stilla hjartans streingir so,
at teir allir bera boð,
at í lívi mínum broyttist vatn til vín.
Niðurlag: Syng, syng, syng, mín sál, um náði,
syng um Harrans kærleika,
syng um eydnuríka stund,
tá eg fekk við Harran fund
og fann frið og heilsu fyri sálina.
2. Ei á fremmandari grund
eg vil dvølja nakra stund,
ei eg heingja hørpu mína vil frá mær,
nei, á Harrans vegi eg
fegin vildi hildið meg
og, mín Gud og Harri, altíð prísað tær.


text:
Í tíðindamiðlunum og teimum sosialu miðlunum verður í løtuni dúgliga róð fram undir, at samgongan er í tvíningum í spurninginum um kvotur mótvegis fiskidøgum. Roynt verður at geva ta fatan, at Tjóðveldisflokkurin stendur einsamallur aftanfyri orðingarnar um hetta í lógini um sjófeingi, sum øllum kunnugt ER samtykt.
Ein arbeiðsbólkur undir Fiskimálaráðnum arbeiðir í løtuni við at snikka til umsitingarætlanir og viðger eisini spurningin um kvotur og fiskidagar, tá tað um botnfiskiskapin ræður.
Fyrr enn tað arbeiðið er liðugt, er ov tíðliga at leypa á leistum og annaðhvørt kolldøma ella lovprísa øðrum ella hinum.
Men eg skal vera tann fyrsti at ásanna, at tíðin knappast.
Annars umrøddi eg hesi viðurskiftini í míni seinnu røðu í sambandi við frágreiðingina hjá fiskimálaráðharranum um støðuna í fyrisitingini av okkara sjófeingi. Hetta var í Løgtinginum týsdagin, og røðan er her:
Harra formaður
Tá ongi argument eru, so ber altíð til at royna at seta kílar í samgonguna. Og tað er tað, sum andstøðan nú roynir av øllum alvi. Vit hoyra áhaldandi, at “tað er bara Tjóðveldi, sum tekur undir við fiskivinnunýskipanini” og “fiskivinnunýskipanin fær lemjandi atfinningar frá samgongulimum”. Hetta verður so júkað upp í saman.
Men so er ikki. Lógin um fyrisiting av sjófeingi varð samtykt 12. desember í fjør við 18 atkvøðum fyri og 15 ímóti.
Og tað, at spurningar verða settir í dag, og at fleiri tinglimir – eisini samgongulimir – peika á viðurskifti, sum kanska ikki virka júst eftir ætlan, tað er akkurát tað, sum hetta orðaskiftið er roknað til. Tað er millum annað tí, at vit hava sett í lógina, at landsstýrismaðurin einaferð um árið skal koma í Løgtingið við einari frágreiðing um gongdina.
Og tað eru ting, sum treingja til ábøtur. Tað eru lýti. Tað eru tættir, sum vit mugu endurskoða og framhaldandi mugu kjakast um.
Um tað ikki var so, so var ikki talan um eina dynamiska skipan.
Annars hevði tað kanska verið eitt hugskot at fari og hugt eitt sindur í Løgtingstíðindi og kanna, hvussu ofta í hvørjari tingsetu gamla “lógin um vinnuligan fiskiskap” varð broytt.
Tað kann eg mæla teimum til at gera, sum undrast mest á, at eisini samgongan heldur, at okkurt í lóggávuni skal upp at venda av og á.
Sjálvur ivist eg eisini í ávísum ásetingum. Eg ivist tó als ikki í, um eg enn taki undir við lógini um fyrisiting av sjófeingi. Tí tað geri eg, og eg havi heldur ongi ultimativ krøv um broytingar. Men víst eru ásetingar, sum eftir at hava tugt tær nokkso leingi, kanska smakka eitt sindur øðrvísi nú, enn tær gjørdu at byrja við.
Taka vit til dømis kvoturnar. Orsøkin til, at lógin um fyrisiting av sjófeingi ásetir eitt skifti frá fiskidøgum til kvotur, er, at vit hava hildið, at kvotur er besta veiðiavmarkingin at brúka í sambandi við umsitingarætlan og veiðireglur, sum verða høvuðsamboðið at tryggja burðardygga veiðu.
Umsitingarætlan og veiðiregla skulu tryggja optimalt fiskarí í mun til burðardygd. Við tí skal bera til at áseta, hvussu nógv tons, vit hvørt ár kunnu taka úr ymisku fiskastovnunum og samstundis tryggja, at teir áhaldandi kunnu endurnýggja seg.
Tað er tí málinum, vit skulu røkka. Og tá er tað í veruleikanum líkamikið, um veiðan verður avmarkað við fiskidøgum ella kvotum.
Tí kann Tjóðveldi enn sagtans viðgera spurningin, hvørt tað er rætt at áseta kvotur ella ikki.
Eg skilji atfinningarnar, og eg kenni eisini vandan. Men eg veit ikki, um eg eri sannførdur um, at fiskidagarnir eru tað stóra vælsignilsið samanborið við kvotur.
Í øllum førum er tað so, at kolldømingin av kvotuskipanini útilokandi byggir á misálit á tey, ið fáast við fiskiskap. Uppáhaldið er, at við eini kvotuskipan fara tey at blaka fisk fyri borð, svika við tølum og annað ringt.
Eg ivist í fyrsta lagi í, um skiparar og reiðarar veruliga ERU so óerligir og svikafullir, sum hetta misálitið leggur upp til. Og í øðrum lagi vildi eg mett, at við einum góðum og herdum eftirliti, vórðu tað ikki so nógvir, sum fullu í freistingar.
Men hinvegin. Kann onkur sannføra meg um, at tað ber til at hava álítandi umsitingarætlanir við fiskidøgum sum reguleringsamboði, og uttan at tað skeiklar allar hinar tættirnar í fiskivinnunýskipanini, so fari eg ikki at tvíhalda um kvotur.
Men tað kjakið verður tikið í næstum, tá umsitingarætlanin skal viðgerast.
Og tað eru nógvir aðrir tættir, sum skulu fáast upp á pláss, tí tað tekur tíð at seta allar fyriskipanir í verk, sum hoyra einum so umfatandi og rúgvismiklum lógarkompleksi til. Millum annað, sum kanska serliga Bjarni Hammer hevur verið inni á, skal nógv gerast afturat fyri at røkka okkara gyltu málum um virðisøking og virksemisskapan um alt landið – og ikki minni í økjum, har arbeiðsloysi og niðurgongd er.
Týdningarmikla lógin um veiðigjald skal eisini gerast og fáast at virka, áðrenn vit kunnu siga, at vit hava eina nøkulunda heila fiskivinnunýskipan.
Og harra formaður, mær vitandi er ikki tann minsta ósemjan í samgonguni um hesi tingini, sum eg her havi nevnt.
Tí hevði tað frøtt meg, um um mest seriøsu partarnir av andstøðuni komu upp í arbeiðið at gera arbeiðið liðugt, heldur enn at lata sum um, at tað ikki fer at bera á mál. Tí tað fer tað, við ella uttan andstøðu.
Takk fyri.
Ingolf S Olsen


text:
Eg fekk loyv at burturluta tvey eintøk av spildur nýggja Ó blaðnum, til mínar fittu lesarar.
Hetta er aðru ferð at eg skrivi fyri Ó blaðið. Hetta er komið av, at mín hugur at skriva, er vorðin alsamt størri. Við Ó blaðnum, kann eg miðvíst mennast og gerast betur at skriva. Samtíðis haldi eg tað verða sera áhugavert at sleppa at fáa samrøður við persónar niður á pappír. Mær dámar væl at hoyra um lívssøgur hjá menniskjum, og læra um hvat hevur leitt tey tann vegin tey hava valt.
Í hesum blaðnum, havi hava eg havt nakrar ymiskar uppgávur. Útyvir at gera lekkrar uppskriftir, havi eg eisini gjørt eina samrøðu við mannin á forsíðuni, Danny og við Rakul, sum lesur búskaparfrøði á Setrinum. Tað var veruliga ein fragd at fáa loyvi at hoyra um teirra gerandisdag, hugsanir og bera teirra søgu víðari til almenningin. Føroyar eru á tremur við áhugaverdum persónum, og Ó er ein pallur har vit royna at fáa sett fokus á hesi.
Óblaðið inniber so nógv fjølbroytt og viðkomandi fyri føroysku lesararnar. Tað er nemliga nokk so stuttligt, at síggja kend andlit í blaðnum, og tað eru fólk frá ymsum ættum í landinum.
So hepni vinnarin hesuferð, sum eisini fær eitt eintak at geva einum vini, gjørdist:
>> Mirjam Eriksen <<<
Hipp hipp hurrááá! 😀 Tú ert vælkomin at seta teg í samband við meg, umvegis facebook síðuna hjá SukurSøtt.
Omanfyri eru nakrir bredlbitar úr blaðnum.
M&K


text:
At skattainntøkurnar frá havbúnaðinum fara at økjast í 2015 og 2016 í mun til 2014 er ikki nýtt. Roknað varð við hesum í teirri langtíðarskipan fyri eykaskatti, sum varð avtalað millum Havbúnaðarfelagið og tað almenna í fjør. Har varð avtalaður ein eykaskattur á 0,5 % av allari sølu og 4,5 % eyka partafelagskattur av skattskylduga úrslitinum, afturat teimum vanligu 18 %, sum fyritøkur vanliga rinda í partafelagsskatti.
Har sum ketan nú tykist leypa av hjá summum politikkarum er, tá tosað verður um at broyta skipanina, sum varð samtykt í fjør. Tað er als ikki neyðugt at broyta skipanina fyri at fáa fleiri skattainntøkur frá havbúnaðarfyritøkunum, og tað hevði eisini verið skaðiligt, um man hyggur nøkur fá ár fram í tíðina. Útlitini hjá føroyska havbúnaðinum eru so, at inntøkurnar frá skatti og eykaskatti fara at økjast heilt av sær sjálvum. Tilsamans væntast føroyskar alifyritøkur og eigarar teirra at gjalda ein 350 mió kr. í árligum skatti til landskassan, og hetta tal kann økjast í komandi árum.
Havbúnaðurin í Føroyum hevur eins og landbúnaðurin og aðrar líknandi framleiðsluvinnur brúk fyri støðugum karmum. Hetta er ein avgerandi fortreyt fyri at alingin framhaldandi kann vera tann sólskinssøga hon hevur verið seinnu árini fyri bæði samfelag, landskassa og starvsfólk. Havbúnaðarfyritøkurnar hava gjørt íløguætlanir langt fram í tíðina, sum væntandi fara at flyta føroyskan havbúnað risafet frameftir í komandi árum. Ein týðandi fortreyt fyri at fremja hesar íløguætlanir er, og fyri at fáa bestu fíggingina er, at fyritøkurnar hava stabilar og kappingarførar karmar. Og tað hevur man ikki, um avgjaldsskipanir verða broyttar á hvørjum ári. Verður hetta støðan, er vandi fyri at man drepur hønina, sum annars kundi vorpið gulleggini tey komandi árini.
Føroysk alivinna hevur gjørt og ætlar komandi árini eisini at gera stórar íløgur í anlegg og í marknaðarføring av føroyskum laksi. Hesar íløgur fara væntandi at gera tað møguligt at økja framleiðsluna á ein burðardyggan hátt, og eisini at fáa ein meirprís fyri føroyska laksin í mun til kappingarneytarnar. Síðan 2009 hevur føroyskur laksur fingið ein meirprís í mun til norskan laks, og munurin er øktur seinastu árini, soleiðis at føroyskur laksur nú kann seljast fyri ein meirprís uppá 4-5 kr./kg í mun til norskan laks. Orsøkin er serliga góðskan á føroyska laksinum og at marknaðarføringin hevur skapt eitt serligt brand fyri føroyskan laks sum eina nichevøru til teir kundar, sum vilja hava tað besta.
Tað tykist vera ein vanlig fatan millum fólk, at føroyskur havbúnaður hevur okkurt náttúruásett mark fyri, hvussu nógv hon megnar at framleiða. Hetta er ikki so. Alivinnnan er ein framleiðsluvinna, har nýggj vitan og íløgur í vinnuna kunnu gera tað møguligt at økja um framleiðsluna og minka um biologisku váðarnar við framleiðsluni. Vónandi duga føroyskir politikkarir at síggja, at tað er tørvur á stabilum og kappingarførum kørmum hjá havbúnaðinum, so vinnan megnar at gera neyðugu íløgurnar fyri at framleiðsla, arbeiðspláss og eisini skattainntøkurnar hjá tí almenna framhaldandi kunnu vaksa. Skiftandi og ótryggir karmir kunnu hinvegin forða fyri hesum.
Havbúnaðarfelagið


text:
Sum áður víst á í greinini: “Við íløgum nú verður avkastið stórt í framtíðini”, so hava kommunurnar um alt landið, sambært Hagstovuni, játtað ein starvsfólka-tíma færri í miðal um vikuna til hvørt barn seinastu 10 árini á dagstovnum í Føroyum. Hvønn týdning hevur EIN tími? Fyri ein dagstovn verða starvsfólkatímar vanliga játtaðir í mun til … Continue reading Ein tími minni um vikuna
Samrøður um námsfrøði
Komandi mánaðirnir verða "Samrøður um námsfrøði"-tiltøk á breddanum hjá nevndini hjá Føroya Pedagogfelag. Leisturin verður upplegg frá fakfólkum, sum vit síðani hava samrøður og kjak um. Endamálið við tiltøkunum er at styrkja okkara egnu fakligu førleikar og seta orð á okkara námsfrøðiliga yrki. Tankin um tiltøkini sprettir millum annað úr fakliga bólkaarbeiðnum um hvussu vit … Continue reading Samrøður um námsfrøði
Námsfrøðiliga læruætlanin eftirmett í Danmark
Í farnu viku vóru umboð fyri leiðararáðið hjá Føroya Pedagogfelag á ráðstevnu í Keypmannahavn um “den styrkede pædagogiske læreplan”. Barna- og Socialministeriet skipaðu fyri fakdegi við endamálinum at miðla og geva íblástur úr nýggju eftirmettu donsku námsfrøðiligu læruætlanini til praktiskt arbeiði á stovnum. Fyrsta læruætlanin kom út í 2004, og nú var tíðin búgvin at … Continue reading Námsfrøðiliga læruætlanin eftirmett í Danmark


text:
Emmy S. Joensen er sett í starv sum námsfrøðiligur serfrøðingur í Námi frá 1. oktober at rokna og trý ár fram. Emmy er fulltrúi í Undirvísingarstýrinum. Umframt Emmy hevur Nám sett tríggjar námsráðgevar í parttíðarstarv á fólkaskúlaøkinum í trý ár. Námsráðgevarnir eru Asta Wolles, sum verður ráðgevi í føroyskum og lesimenning, Tóra Joensen í handaverki og list, og Katrin Gullbein í náttúruvísindaligum lærugreinum og støddfrøði. Asta er í starvi í Skúlanum við Streymin, Tóra í Stranda skúla og Katrin í Skúlanum á Fløtum.
Nám ynskir okkara fýra nýggju starvsfeløgum vælkomnum!


text:
Torbjørn Jacobsen, borgarstjóri.
Heilsan á 50-ára degi Nes kommunu.
Kollveltingar eru ikki gerandiskostur í Føroyum. Nakað eftir stríðslok – í fimmti- og sekstiárunum – vóru kortini nakrar smærri og størri byltingar, sum broyttu samfelagið. Sosiali dysturin, um býtið av virðunum, sást best aftur í stóru verkføllunum í 50-árunum, og stríðið um somu tíð, um kommunalt vald, sæst m.a., tá ið Sjóvar kommuna fer í tvíningar, og Skála kommuna gerst veruleiki. Stórhendingin, at fiskimarkið verður flutt út á 12 fjórðingar á Grækarismessu í 1964, broytir búskaparliga undirstøðukervið hjá føroyingum munandi, ikki minst hjá teimum sjóvinnandi í kendu útróðrarbygdini á Toftum. Tað fer eisini at braka í kongunum í Nes Sóknar kommunu, og eftir nakað av stríði, gongur hon sundur í tvinnar lutir. Nes kommuna skipar seg sum ein nýggj kommuna, og tað, sum er eftir av hini gomlu Nes Sóknar kommunu, velur frameftir at ganga undir heitinum Runavíkar kommuna.
Sjálvur var eg bert 11 ára gamal, tá ið tað slitnaði ímillum innan- og uttanmenn. Komin úr Syðrugøtu, nóg illa vant meg við at vera glyvramann, við einari mammu úr Gøtu og einum pápa av Glyvrum, ið var til skips fyri tað mesta, hoyrdi eg lítið og onki um hetta álvarsmál. Minnist heldur onki til, at abbi mín tosaði nakað serligt um hendan skilnaðin, í hvussu er ikki við okkum abbasynirnar, men tað er ongin loyna, at hann altíð var fúsur at stuðla skyldmanninum og mikla visionera framsóknarmanninum Niels Paula í Heimistovu, sum var sóknarstýrisformaður í mong Harrans ár, og sum virkaði sum generalur, líkamikið hvørjum posti hann sat í, heilt fram til lívlátið. Sat hann ikki á valdsins valdu tindum, var hann kortini hin gráa eminencan handan kommunalpolitiska valdið, og saman við Mikkjali Helmsdal vita vit, at hann hevði stóra ávirkan á útbyggingina av undirstøðukervinum í Eysturoy, ikki minst um okkara leiðir.
Líkamikið. Tað slitnaði og stríðið hevur verið beiskt, og enn tann dag í dag kenst farvegurin av tí á mannamunni. Ein kommuna hevur sum høvuðsendamál at skapa trivnaðarkarmarnar hjá borgarunum so góðar sum yvirhøvur til ber. Fatanin hevur helst verið ymisk báðumegin Høganes um, hvussu tað hevði vignast forstandaraskapinum at býta sól og vind innan- og uttanfyri. Sterkar personasjur stinga seg altíð fram í kollveltingarhøpi, og er skil í kósini, so fæst herliðið at elta teir, sum ganga undan, og grannalagið fær ein frammaná, undir øllum umstøðum í fyrstu syftuni.
Ein bylting kann tykjast púra klinisk tann dagin komið er á mál við henni, men tað hanga so nógvir lepar uppi við, sum gera hana meiri komplexa enn hildið verður. Í hesum førinum kennast fólk, innanmenn eru giftir úteftir og øvut, unglingar ganga í skúla saman (sjálvur hevði eg fleiri ungdómar úr Saltnesi og av Toftum og Nesi sum floksfelagar í realskúlanum á Glyvrum) fólk hittast í bilum, á møtum, í dansi, í ítróttarhøpi o.s.fr., hetta dregur alt saman aftur. Ein ósjónlig megi í gerandisdegnum, sum fær skútuna á rættkjøl aftur við tíðini.
Hvat kom so burturúr hesum slitinum?
Staðfestast kann, at tað kom sera nógv burturúr. Kommunustýrini vóru nærri egnum borgarum og teirra áhugamálum, og tað, at tvey kommunuregimir nú stjórnaðu íløgunum, stabiliseraði, og ivaleyst hevur kappingin ímillum økini eisini verið viðvirkandi til, at alt hetta økið, samfelt, gjørdist størsta vakstrarøki í landinum uttanfyri høvuðsstaðin.
Ringastu sárini vóru skjótt sleikt. Teir, sum hava sitið fyri valdinum fyri hálvthundrað árum síðani – báðumegin markið - hava verið somikið skilvísir, at teir brátt skiltu, at eitt kommunuslit ikki merkir tað sama sum samstarvsslit. Tað, at konstitutiónin støkk sundur, forðaði ikki monnum í at tosa saman, og longu í 1974 sæst fyrsti farvegurin av tí, sum við árunum skuldi gerast eitt fyrimyndarligt samstarv á mongum mótum. Hetta er árið, tá ið Skálafjarðar Sløkkilið gerst veruleiki, ein týðandi felagsskapur, sum allar kommunurnar kring fjørðin varða av.
Skúlasamstarvið steðgaði ongantíð, ungdómar uttaneftir komu inn á Glyvrar at ganga realskúlan, og ungdómar higani fóru út á Toftir at ganga 8., 9. og 10. flokk. Eftir at Sløkkiliðið bleiv skipað, varð tikið saman á mongum økjum, serliga um grundtænastur fyri borgarar í báðum støðum, og so hissini hesi árini er samstarv skipað um heilsudepil, musikkskúla, barnavernd, eldrarøkt og heimatænastu, gøtu um Toftavatn og ikki minst um Kongshavn, sum er eitt fleiri enn 100 ára gamalt samstarv.
Í dag ber til at siga, at samstarvið kring um Skálafjørðin er so munadygt, at talan í stóran mun er um eina sera væl virkandi samstarvandi región, standandi á trimum tryggum súlum, Nes, Sjóvar- og Runavíkar kommunu.
Tikið verður til, at ongin hevur frið longur, enn grannin vil. Vit tríggir, Johannus, Artur og sjálvur, eru í útgangsstøðuni í hvørjum máli sær, ikki altíð samdir um samstarvsmálini, men tað er, sum eg minnist tað, ongantíð enn komið fyri, at vit ikki hava dugað at tosa okkum til rættis til eina felagsstøðu, har allir hava givið seg nakað. Vit ynskja grannafrið, bara soleiðis kann Skálafjørðurin framhaldandi vera ein magnfullur krumtappur í Føroyum.
Við hesum fáu orðum fari eg at ynskja Nes kommunu og góða samstarvsfelaganum og hálva glyvramanninum Johannusi Danielsen hjartaliga til lukku við 50 ára degnum - í vónini og væntanini um nógv gott samstarv í ókomnum døgum. - Og annars takk fyri fjálgu, hugnaligu, kveikjandi og upplýsandi løtuna í Tofta skúla seinrapartin í dag.


text:
Fuerteventura
Fuerteventura er spansk oyggj sum liggur ímillum Lanzarote og Gran Canaria og er tann næststørsta av Kanararisku oyggjunum. Oyggin liggur á sama breiddarstigi sum Florida og Meksiko og hevur sama veðurlag – Millum 20-25 stig um veturin og eitt sindur heitari um summarið – og 3000 tímar við sól hvørt ár. Har eru ikki færri enn 152 strendir – 50 km við fínum, hvítum sandi og 25 km við svørtum vulkanskum smásteinum. Fuerteventura hevur umleið 75 túsund íbúgvar. Oyggin er 1,660 ferkilometrar til støddar. Størsti býur er Puerto del Rosario. Puerto del Rosario hevur umleið 30 túsund íbúgvar. Hægsta fjall er Jandiafjøll sum er 807 m høgt.


text:
Seinastu sýningar av tveimum komedium hjá Tjóðpallinum
18-09-2018 - 16:19 - Jóanis Albert Nielsen
Tjóðpallurin fer nú undir seinastu sýningar av svørtu komediuni ‘Sjúkt sunn’ og einrøðuleikinum og romantisku komediuni ‘Mín fantastiska skilsmissa’
Sjúkt sunn - ein leikur til øll, ið hava heilsuEr tað møguligt, at verða so sunn, at tað í veruleikanum er sjúkt? Hvar gongur markið í millum at tapa seg nøkur kilo og at svølta seg í hel? Er Anorexi ein lívsstílur? Er royking eitt brotsverk móti mannaættini? Hvør eigur luftina? Hvør er sjúkast, tey sjúku ella tey sunnu? Hesar, og fleiri spurningar, fæst kanska svar uppá í SJÚKT SUNN
SJÚKT SUNN er ein øðrvísi og stuttligur máti at taka álvarsom evni upp. Etingarólag er einki at spæla við, men tað ber kortini til at flenna at tí, eins og øllum øðrum, og á tann hátt kanska loysa upp fyri nøkrum hugsanum, spurningum og hugleiðingum um evni.
Mette Heeno hevur skrivað leikritið, Hans Tórgarð hevur týtt og leikstjórnað, og á pallinum eru Gunnvá Zachariasen og Mariann Hansen
Leikurin hevur verið sýndur á Tjóðpallinum og kring landið á skúlum og aðrastaðni, og hevur móttøkan verið sera góð.
Seinastu sýningarnar av Sjúkt sunn vera í Nólsoy 22/9, í Gøtu 23/9 og á Eiði 25/9
Ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron.
Leikurin hevur ferðast kring landið og lagt føroyingar flatar í látri og nú vera so seinastu sýningarnar á Tjóðpallinum 21., 22. og 23. september


text:
Talur
Vit kynda tann eldin, sum onnur hava brent seg av
04. Feb 2012
- Tá veruleikin hjá vanligum fólki verður skorin til so hann passar niður í ein trongan, ideologiskan kassa - so endar galið. Og tað er líka mikið um ideologiin er sosialistisk, liberalistisk, religiøs ella nationalistisk. Føroyar eru nú kroystar niður í ein slíkan kassa, segði Sjúrður Skaale millum annað í røðuni, hann helt til verkfallstiltakið hjá Pedagogunum á Vaglinum 04.02.12
les meir
Vald og hóttanir kunnu ikki avgera makrelmálið - Tala undir viðgerðini av fíggjarlógini
19. Jan 2012
Danmark má vera fortalari fyri, at objektivir juridiskir, biologiskir og búskaparligir faktorar verða avgerandi í makrelmálinum. Vald og hóttanir eiga ikki at stýra avgerðunum, segði Sjúður Skaale millum annað í taluni, hann helt undir viðgerðini av donsku fíggjarlógini
les meir
Tala, hildin undir fyrsta orðaskiftinum um blokkin
29. Nov 2011
Eg eri skeptiskur, men tað er landsstýrið sum hevur tað demokratiska mandatið í hesum máli, og tað virði eg. Eg fari tí ikki at atkvøðu ímóti teirri avtalu, sum landsstýrið ger
les meir
Revolvarapolitikkurin hjá ES er brot á góðan sið
12. Nov 2011
Talan hjá Sjúrði Skaale undir viðgerðini av donsku fíggjarlógini 10.11 2011
les meir
Juridiskar forðingar – ella politiskir møguleikar
06. Okt 2011
”Bókstavurin drepur, men andin lívgar” segði Paulus. Í ríkisfelagsskapinum er tað viðhvørt grundlógin, sum drepur, meðan politikkurin lívgar. Men eg havi álit á, at...
les meir
Dysturin millum loysing og samband má enda 1-1
31. Aug 2011
Treytin fyri at ein tjóðskapolitisk loysn skal bera til er, at øll kenna seg heima í henni - bæði loysingarfólk og sambandsfólk (Hetta...
les meir
Uppgerð við offurleiklutin
31. Aug 2011
(Tala á fólkatingi, tá tingsetan endaði í 2008) Ein latentur vandi hjá føroysku sjálvstýrisrørluni er at falla í ta veitina, har vit fara at dyrka...


text:
Oljufelagið Magn, sum selur olju frá Shell í Føroyum, hevði enn eitt gott ár í 2017. Roknskapurin vísti eitt avlop upp á 28,2 milliónir krónur. Úrslitið var eitt lítið vet lakari enn í 2016, men annars tað næstbesta úrslitið hetta seinasta tíggjuáraskeiðið. Magn er ein fyritøka, sum á hvørjum ári vinnur pengar til sínar útlendsku eigarar. Seinastu tíggju árini hevur miðalúrslitið verið 18,7 milliónir krónur um árið.
Nettosølan í fjør var 768 milliónir krónur og bruttovinningurin 115 milliónir. Í fjør vórðu 38 milliónir rindaðar út í lønum til starvsfólkið og 7,7 milliónir í skatti. 80 fólk eru í starvi hjá Pf. Magn.
12 milliónir vórðu í 2017 latnar í vinningsbýti til eigararnar. Nakað meira enn árini frammanundan, tá ávikavist 10 og 9 milliónir vórðu latnar í vinningsbýti.
Felagið keypti í 2017 fyri góðar 61 milliónir krónur í egnum partabrøvum, soleiðis at felagið nú – sambært ársfrágreiðingini eigur fyri nominelt 3,5 milliónir krónur í partapeningi, svarandi til 59,03 prosent. Kapitalpartarnir eru keyptir í 2013 og í 2015 og 2017 fyri at gera tillagingar í fíggjarsamansetingini, stendur at lesa í ársfrágreiðingini.
Tað er íslendska orkufelagið Skeljungur hf. sum eigur pf. Magn. Stjóri í Magn er Johnni M. Poulsen og nevndarformaður er Jens Meinhard Rasmussen, stjóri í Skansi Offshore. Hinir nevndarlimirnir í felagnum eru Gunn Ellefsen advokatur og íslendingurin Jón Díðrik Jónsson.
Kelda: Vinnuvitan.biz


text:
Seinastu mánaðirnar hevur verið ein vaksandi áhugi fyri grundstykkjum í Vágs kommunu. Tað stendur at lesa á heimasíðuni hjá kommununi.
Tað gongur væl í Føroyum, og tað sæðst aftur í, at fólkatalið veksur um alt landið. Á heimasíðu síni skrivar Vágs kommuna í dag, at fleiri fyrispurningar hava verið eftir grundstykkjum í kommununi.
– Fleiri fyrispurningar hava verið um tey kommunalu grundstykkini í Gjógvarábø og í Mýrunum, og í hesum sambandi vórðu grundstykkini í nevndu økjum í august lýst til sølu í almennum útboði, hetta sambært kunngerð um alment útboð av kommunalari fastogn, skrivar kommunan á heimasíðu síni, Vagur.fo
Ítøkilig boð upp á grundstykkir eru eisini komin inn, og fyrispurningar eru komnir um bæði økini. Býráðið hevur samtykt at selja grundstykkini í Gjógvarábø.


text:
Røktargóðska og sálarliga arbeiðsumhvørvið
Í februarmánaði sendu vit eitt spurnablað út til allar virknar limir í Felagnum Føroyskir Sjúkrarøktarfrøðingar. Hetta spurnablað var í høvuðsheitum uppbygt eftir tí valideraða Copenhagen Psychosocial Questionnaire, og snúði seg um tað sálarliga arbeiðsumhvørvið, heilsuna og røktargóðskuna hjá sjúkrarøktarfrøðingunum. Burtur úr hesari kanning eru gjørdar fýra frágreiðingar. Hetta er fyrsta av hesum fýra, og snýr seg um samanhangin millum røktargóðskuna og sálarliga arbeiðsumhvørvið. Tvær tær næstu frágreiðingarnar snúgva seg um samanhangin millum sálarliga arbeiðsumhvørvið og ávíkavíst strongd og tunglyndi, meðan tann seinasta vísur tey einstøku úrslitini í mun til arbeiðspláss.
Sjúkrarøktafrøðingar eru ein av teimum størstu starvsbólkunum innan føroyska heilsu- og almannaverkið, og nevnast kann, at fyri hvønn lækna starvast fimm sjúkrarøktarfrøðingar á sjúkrahúsunum. Sjúkrarøktafrøðingar hava harumframt ofta tættasta og mest støðuga sambandið við brúkaran, og tí er sjúkrarøktafrøðingurin og røktargóðskan grundleggjandi fyri tryggleikan í føroyska heilsu- og almannaverkinum.
Gransking uttanlands vísir, at metingin hjá sjúkrarøktafrøðingum av røktargóðskuni á arbeiðsplássinum er eitt eftirfarandi mát. Eitt nú hava granskarar í Noregi í einari kanning av nærum øllum norskum sjúkrahúsum funnið samanhang ímillum, hvussu sjúkrarøktarfrøðingar meta røktargóðskuna og sjúklingadeyðatalið (Tvedt et al. 2014). Í Amerika hava granskarar somuleiðis kannað samanhangin millum røktargóðskuna og sjúklingaúrslit. Í einari kanning av 16.241 sjúkrarøktafrøðingum á 396 sjúkrahúsum var ein greiður samanhangur millum røktargóðskuna og ávíkavíst sjúklinganøgdsemi, -deyðatalið og deyða av komplikatiónum. Fyri hvørji 10% fleiri sjúkrarøktarfrøðingar, ið mettu røktargóðskuna sum betri enn góða, lækkaðu líkindini fyri, at sjúklingurin doyði eftir 30 dagar ella av komplikatiónum, við 5%. Somuleiðis hækkaði nøgdsemið hjá sjúkinginum við 3,1 stigum á einum stiga frá 0-10 (McHugh og Stimpfel 2012).
Har er sostatt ein samanhangur millum, hvussu stórur brotpartur av sjúkrarøktarfrøðingum metir røktargóðskuna at vera betri enn góða, sjúklingadeyðatalið og -nøgdsemi.


text:
Jónleif Johannesen 28.03.2018 (14:42)
Ein nøgdur loyalur politikari
Í Degi og Viku týskvøldið, varð eg nevndur sum ein loyalur politikari, og sagt varð, at loyalitetur lønti seg ikki. Eg føli meg noyddan at koma við eini viðmerking, tí tað vildi verið spell, um mítt politiska lív skal verða eitt skúladømi um, hvussu ein ikki eigur at arbeiða politiskt. Sjálvur havi eg verið nøgdur við ta ávirkan, eg fái á politiska pallinum.
Í orðaskiftinum varð loyalitetur mótvegis veljaranum settur upp ímóti loyaliteti mótvegis flokkinum. Hetta er í mínari verð ein skeiv fatan. Tá ein politikari stillar upp fyri ein flokk, er uppgávan at føra flokspolitik og at fremja floksins hugsjón í verki. Teir veljarar, sum velja ein politikara á ting fyri ein flokk, velja tann politikaran, sum teir halda umboðar floksins hugsjón á besta hátt. Men politikkur er raðfesting, og veljarin velur eisini ein politikara, sum vil arbeiða fyri raðfestingum, sum einstaki veljarin vil hava framda í verki. Tá politikari stillar upp fyri ein flokk, verður tað undir floksins skjaldrarmerki, hann virkar fyri raðfestingunum. Hetta er grundleggjandi í politisku skipanini, og hetta eiga politikarin og veljarin at vita og virða. Vit hava ikki siðvenju fyri blokkpolitikki í Føroyum, og tí kunnu lyftir floksins til veljaran vera torfør at náa í øllum lutum. Til tað spenna samgongurnar í Føroyum ov víða. Verandi samgonga spennir frá høgru til vinstu og frá loysing til samband. Hetta merkir samgonguskjalið og ger, at nøkur av lyftunum verða ikki gingin á møti í sama mun, sum um flokkurin sjálvur sat við valdið. Hetta er einki nýtt, og hevur verið so síðan heimastýrislógin kom í gildi. Skal ein politikari bert arbeiða eftir egnari sannføring, hevur hann tvey í at velja. Ikki at luttaka í nakrari samgongu ella onga meining at hava um nakað sum helst. Hvørgan av hesum loysnunum eru virðiligar fyri veljaran, uttan so at viðkomandi greitt boðar frá hesi støðutakan undan valinum.
Eg fegnist um, at nógv góð javnaðarátøk eru framd í hesum valskeiði. At vit hava fólkavøkstur, lágt arbeiðsloysi, yvirskot á fíggjarlógini og búskaparligan vøkstur. Eg eri sannførdur um, at var loyaliteturin hægri, høvdu vit verið komin enn longur á leið hesum viðvíkjandi. Av góðu átøkunum eru fleiri, ið hava høga raðfesting í mínum politiska hjarta, og sum eg innanífrá havi ávirkað.
Sandoyartunnilin bygdi undan hesi samgonguni á eina politiska semju, men avbjóðingin hendan samgongan sat við, var ein stórur rentuváði. Rentuóvissan í verkætlanini kundi forða fyri, at Sandoyartunnilin bleiv gjøgnumførdur. Í apríl 2016 varð uppskot lagt niðan i tingið, har landið játtaði at tryggja fyri minstu ferðslu í Eysturoyartunlinum. Henda lógarbroyting gjørdi, at peningurin kundi fáast til vega við einari søguliga bíligari rentu á 2,73 % og harvið hekk verkætlanin saman.
Innan fiskivinnupolitikkin virkaði eg fyri, at verandi aktørar skuldu hava nøktandi fótafesti at standa á, og at grundarlag skuldi vera fyri breiðari semju, nú nýggj skipan varð sett í verk. Hetta endaði við, at antitrust varð sett upp á 20 %, at uppboðssølan fór niður á 15 %, og at ein andstøðupolitikari atkvøddi fyri skipanini.
Betri skúlamøguleikar kring landið er eitt av mínum hjartamálum. Her hevur eydnast at raðfesta ítróttarháskúla í Vági, hjálparfólkaútbúgving í Suðuroy, eftirskúla á Tvøroyri, skúlaverkætlanir á Sandoynni, fleiri lærugreinir á Setrinum, ferðavinnuskúla í Vestmanna, triðja byggistig á Kamsdali, Fablab í Eysturoynni, nýggj tól til tekniska skúla í Klaksvík og húsarhaldsskúla í Klaksvík.
Tunnilstoyminum havi eg stuðlað av heilum huga, og er politiska raðfestingin í fígggjarlógini, at dalstunnilin skal raðfestast fyrst. Hetta fegnist eg um. At oljutunnur eru søga í eitt nú Fugloy, at rampa er gjørd í Svínoy, at játtanin til útoyggjastuðul er vaksin, at ferðavinnan innanoyggja fær hægri raðfesting eru millum átøk, sum eg eisini fegnist um.
Men eingi av hesum átøkum havi eg framt einsamallur men eigi lut í. Æruna eiga í hvørjum einstøkum føri minst 17 tingfólk, ið geva hesum raðfestingum grønt ljós. At kleyra seg sjálvan hægst hvørja ferð okkurt er at fegnast um, er ikki ein framferð mær dámar. Ein politikari, ið gjøgnumgangandi vísir slíkan atburð, traðkar á tey, sum halda honum uppi. Politikkur er at samstarva um raðfestingar, og hetta krevur at vit virða hvønn annan. Í viðgongd og mótgongd.
Loyalitetur er ein dygd, og eri eg sannførdur um, nú sum áður, at tað er ein eginleiki, ið lønar seg.
Eisini í politikki.
Gleðiligar páskir
Jónleif Johannesen, tingmaður fyri Javnaðarflokkin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
týsdagur, 03. april 2007 17.28 - Ítróttur
Fótbóltshøllin í Skálabotni fær undirtøku frá øllum kommununum, uttan tveimum. Av teimum kommununum, sum eru bidnar, eru tað bert Klaksvíkar kommuna og Gøtu kommuna, sum ikki vilja stuðla høllini.
- Vit satsa heldur upp á ítróttaøkið í Gøtu, sigur Hans Mourits Foldbo, borgarstjóri í Gøtu kommunu. - Tað loysir seg ikki hjá Klaksvíkar kommunu at stuðla fótbólshøllini, hevur Steinbjørn O. Jacobsen, borgarstjóri í Klaksvík, áður sagt.
Fótbóltshøllin fer at kosta 55 til 60 miljónir at byggja, og kommununar partur verður níggju milliónir. Kommunurnar, sum stuðla verkætlanini eru: Sunda, Eiðis, Sjóvar, Runavíkar, Leirvíkar, Fuglafjarðar og Funnings kommuna.


text:
Jákup Dahl
Jákup Dahl ella Jacob Dahl sum hann varð doyptur (føddur 5. juni 1878 í Vági, doyði 5. juni 1944 í Tórshavn) var próstur í Føroyum og ein av teimum fyrstu, sum týddu Bíbliuna til føroyskt. Eisini skrivaði hann ta fyrstu føroysku skúlabókina (Føroysk mállæra til skúlabrúks).
Keypmanssonurin Jákup Dahl varð føddur suðuri í Vági í 1878. Í 1893 fór tann bert 15 ára gamli Jákup til Havnar at ganga á læraraskúla. Í 1897 fór Jákup til Danmarkar, har hann fyrst gekk á studentaskúla, og tvey ár seinni í 1899 byrjaði hann at lesa gudfrøði við Lærda Háskúlan í Keypmannahavn. Hann tók sítt embætisprógv í 1905. Í 1907-08 var hann lærari á háskúlanum í Karise á Sælandi. So fór Jákup Dahl heimaftur til Føroya og gjørdist lærari á Real- og Læraraskúlanum í Tórshavn. Um tað mundi var tað ikki loyvt at læra frá sær á føroyskum, men Jákup Dahl aktaði ikki boðini og tosaði við sínar føroysku næmingar á føroyskum, til hann fór frá í 1912.
Sama ár varð Jákup Dahl settur sum prestur í Suðurstreymoyar prestagjaldi. Seks ár seinni í 1918, varð hann útnevndur til próst og sat í hesum starvi til hann doyði í 1944. Longu sum blaðungur var Jákup Dahl hugtikin av teimum tjóðskaparligu hugsjónunum. Sum so mangir aðrir prestar við honum – m.a. vinmaðurin frá studentatíðini og undanmaðurin í próstastarvinum A. C. Evensen (1874-1917) – ynskti Jákup Dahl at kirkjumálið varð umsett til føroyskt. Í 1918-19 hevði hann týtt ritualini, men orsakað av politiskum stríði, komu tey ikki út fyrr enn í 1929 og vóru góðkend í 1930. Hann fór undir at umseta Nýggja Testamenti til føroyskt, og teir ymsu partarnir komu út í smáritum frá umleið 1923 til 1936. Í 1937 kom so Nýggja Testamenti út í samlaðari útgávu. Av Gamla Testamenti hevði Jákup Dahl longu í 1923 umsett Sálmarnar.
Av øðrum kirkjuligum tilfari umsetti Jákup Dahl Luthers Katekismus (1922) og Bíbliusøguna eftir Carl Frederik Balslev. Hann skrivaði eisini lestrarbøkur til deknarnar.
Harafturat yrkti Jákup Dahl fleiri sálmar – 17 teirra finnast í sálmabókini – har eisini 70–80 sálmar, týddir av Jákupi eru at finna. So tíðliga sum í 1908 skrivaði Jákup “Føroysk mállæra til skúlabrúks”, sum hevur verið nýtt í skúlunum heilt upp til okkara tíð. Umframt síni kirkjuligu og málsligu verk var Jákup Dahl eisini skald og skrivaði fleiri yrkingar og stuttsøgur.
Bøkur um Jákup Dahl[rætta | rætta wikitekst]
- Jákup Reinert Hansen: Mellem kor og skib (2004).
Kelda[rætta | rætta wikitekst]
- Anton Degn : Dahl, Jacob í: Dansk biografisk leksikon, 3. udgave, bind 3 (1979), s. 517-518


text:
Eirikur Lindenskov 23.12.2015 (08:53)
Varðin Pelagic eigur atkvøðuna hjá Kristin Michelsen
Varðin Pelagic hevur sagt við Kristin Michelsen og Bjarna Hammer, at atkvøða teir fyri uppboðssøluni, so byggir Varðin Pelagic ikki ætlaða surimivirkið á Tvøroyri, sum so ikki fær 70 nýggj arbeiðspláss.
Tað var Óli Breckmann, sum umboðaði Fólkaflokkin í kjakinum í sjónvarpinum í gjárkvøldið, sum segði seg vita, at Varðin Pelagic hevur lagt trýst á tingmenninar hjá Javnaðarflokkinum á Tvøroyri.
– Teir (Kristin Michelsen og Bjarni Hammer, red) hava bara fingið greið beskeð frá Varðanum Pelagic: Vissi tit minka møguleikarnar hjá okkum til at gera nýggjar íløgur úr hesum 300 milliónunum niður í 90 milliónir, so verða ongar íløgur gjørdar, so gera vit ikki surimivirkið á Tvøroyri, og so kunnu tit vita, um tit við tykkara sosialismu klára at gera eina líknandi íløgu á Tvøroyri til restina av Suðuroynni at liva av, segði Óli Breckmann.
Kjakið í sjónvarpinum snúði seg um, hvussu teir fyrstu 98 dagarnir hjá hesi samgongu hava gingið, og hvussu samgongan megnar teir fyrstu 100 dagarnar. Í morgin, jólaaftan, eru júst 100 dagar, síðani nýggja samgongan tók við.
Kjakið í sjónvarpinum kann síggjast VIÐ AT TRÝSTA HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
U15 gentur eru eisini í steypafinaluni
U15 gentur eru í steypafinaluni eftir, at tær vunnu 2-0 á NSÍ í hálvfinaluni.
Tað var Malena Olsen, ið skoraði bæði málini í fyrra hálvleiki. KÍ genturnar vóru nógv betur allan dystin, men tað var ikki lætt at sleppa í gjøgnum verjuna hjá NSÍ, sum vardi væl. Tó fingu tær tvey mál, sum nú ger, at tær skulu spæla steypafinalu á Tórsvølli í september.
Hjartaliga tillukku
Hesar mannað liðið: Ró á Lakjuni Simonsen, Lóa Samuelsen, Joan Poulsen, Jónrid Joensen, Eivør á Kósini, Bjarnhild í Buð Justinussen, Bergit Svarvadal Jacobsen, Malena Olsen, Maria Hansdóttir Olsen, Anitha á Dalinum, Jórun Najma Patawary.
Venjarar hjá liðnum eru Bára S. Klakstein og Malena Josephsen


text:
Mass Heini
0 Favorites
Location:
Tórshavn, Faroe Islands
Description:
Savnssending Mass Heini býr heima. Honum dámar best at sita inni og tekna. Bara sovorðnar strikur og rundingar og prikkar. Tað líkist - ja, onkrum, men hann veit bara ikki hvørjum. Mamman heldur, at Mass Heini skal fara út og ikki bara sita inni. Mass Heini torir alt, og hann er yvirhøvur ikki... nei, so slett ikki bangin fyri at fara út. Tí tá Mass Heini er úti, so er hann forbiðið skrappur og mega kul. Og so veit Mass Heini so nógv - ja, næstan alt, alt .... alt um alt. Og tekur ongantíð feil, hóast hann tosar við stór klók fólk. Børn vita eisini nógv - serliga tá tey hugsa seg um!
Language:
Faroese


text:
Ansing av børnum uttanfyri heimini eigur eina drúgva søgu í Runavíkar kommunu. Kongshavnar Kvinnufelag stríddist í mong fyri at fáa í lag ansing av børnum, og tað eydnaðist teimum í 1982, táið felagið hevði fingið stóru húsini á Líknargøtu upp at standa. Hartil vóru tað konur í bygdunum, sum átóku sær at ansa børnum við hús.
Væl seinri var hetta alt skipað í kommunalum høpi, og í dag verða børn í stóran mun ansað í vøggustovum og í barnagørðum kring um í kommununi.
Runvíkar kommuna fór undir skipaða dagrøkt í oktober mánaða 1988. Skála kommuna fór undir skipaða dagrøkt í 1987, hon var niðurløgd í 1992, men tikin uppaftur í 1999. Eftir kommunalu samanleggingina vóru skipanirnar lagdar saman, og eftir at barnagarðurin var bygdur á Skála í 2010, valdu foreldrini ta loysnina, og tvær av dagrøktarmammunum valdu at virka út frá Barnalonini ístaðin. Tí er dagrøktin framvegis eitt høpi, sum fyri tað nógva er til eystaru megin við Skálafjørðin og nú eisini í Oyndarfirði. Dagrøktin heldur annars til í gomlu Doktarahúsunum í Heiðunum.
Í dag eru 47 børn í dagrøkt, upp til trý ára aldur, og 14 dagrøktarmammur eru í skipanini í dag. Leiðari teirra er Bjørg Rasmussen. Tá flest børn vóru í hesi skipan, vóru áleið 90 børn í dagrøkt, men hetta var í tíðini, táið børn kundu vera ansað á hendan hátt upp til 6 ára aldur.
Tí ber til at siga, at dagrøktarskipanin hevur havt og hevur ein týðandi leiklut á ansingarøkinum í Runavíkar kommunu.
Í gjár varð hátíðarhildið, at tær báðar Diana L. Nielsen og Bjørg Rasmussen, leiðari, hava virkað í dagrøktini í meiri enn eina fjórðingsøld. Dagrøktarmammurnar vóru møttar í Doktarahúsunum saman við trivnaðarleiðaranum, borgarstjóranum og kommunuskrivaranum. Teir báðir fyrru heilsaðu teimum báðum Dianu og Bjørg við røðum, og borgarstjórin handaði teimum báðum gávur í sambandi við hendan merkisdag teirra.


text:
Nú nátatíðin er byrjað, eru serstakar leiðbeiningar galdandi viðv.
burturbeining av leivdum.
Hugsið um umhvørvið og havið hesar leiðbeiningar í huga:
•Burturkastið skal vera so væl avvatnað sum gjørligt, fyri at minka um útlátið úr roykinum á Brennistøðini, sum kann dálka umhvørvið.
•Fjaðrar skulu vera í posum, sum ikki eru heilt lufttættir, so posarnir ikki bresta, tá burturkastið verður handfarið víðari.
•Leivdirnar kunnu latast inn á bingjuplássið á Hulki, sum er opið mánadag, mikudag og hósdag kl. 18:00-20:00 og leygardag kl. 14:00-16:00.
Fyribyrging av nátasjúku:
Heilsufrøðiliga starvsstovan mælir til at taka hesi atlit fyri at fyribyrgja nátasjúku.
Í sambandi við, at nátatíðin er byrjað, vil Heilsufrøðiliga starvsstovan taka upp aftur áminningina um fyribyrging av nátasjúku.
Nátar, ið síggja sjúkir, rak og ússaligir út eiga ikki at verða tiknir.
Tey, ið taka náta, eiga at vera í oljuklæðum og vaska tey og onnur klæðir, tey hava verið í, væl tá ið veiðan er av.
Umráðandi er at vaska sær væl um hendurnar undir og aftaná veiðuna. Hendurnar eiga at verða vaskaðar áðrenn tað verður etið ella ein festir sær í. Best er at skola hendurnar í kloraminvatni. Kloraminpulvur og leiðbeining um at loysa upp í vatni fáast á apotekinum.
Av tí, at fjarðarnar kunnu vera dálkaðar, er best um nátin verður skáldaður. Verða nátar royttir eigur at verða gott luftskifti har roytt verður. Eisini kunnu støvmaskur brúkast tá roytt verður.
Fjarðar, innvølir, tóm kloraminíløt o.a frá nátaveiðuni skulu koyrast í plastposar og beinast burtur á góðkendum stað hjá IRF ella KOB.
Náti, ið er íligin, t.v.s saltaður, smittar ikki.
Vanligu sjúkueyðkennini av nátasjúku er lungnabruni við skjálvta og febri áleið 39º C, turrur hosti og høvuðpína. Tann sjúki er ússaligur og ofta í ørviti. Í summum førum kemur sjúkan líðandi og kann vera so lin, at hin sjúki nóg illa kennir seg sjúkan. Heldur nakar seg hava fingið sjúkuna, ið vanliga byrjar 4-14 dagar eftir smittuna, verða tey biðin um beinanvegin at venda sær til lækna.
Viðvíkjandi sølu av náta, mælur Heilsufrøðiliga starvstovan til, at teir skulu vera skáldaðir ella royttir og ílignir. Teir kunnu sjálvandi eisini vera skrædlaðir.
Eru spurningar hesum viðvíkjandi, er at seta seg í.s.v. Birnu Mørkøre, landsdjóralækna.


text:
Hvør heldur í togið
Fyri nøkrum árum síðani læs eg eina frásøgn, sum ljóðaði nakað soleiðis:
Ein bólkur av vísindamonnum og plantufrøðingum vóru farnir undir at rannsaka fjarlagdar landspartar í Alpunum fyri at kanna eftir nýggjum sjáldsomum blómum. Ein dagin løgdu teir til merkis við kikara eina blómu, sum var so sjáldsom og vøkur, at virði hennara fyri vísindamonnunum var óútrokniligt. Men blóman stóð djúpt í eini kluft við bergi á báðum síðum. Fyri at fáa fatur á blómuni, mátti onkur verða loraður niður í bergið í togi.
Ein forvitin ungur drongur eygleiddi tætt við, og vísindamenninir søgdu við hann, at hann skuldi fáa eina frægari peningahædd, um teir kundu koma ásamt um, at hann varð loraður niður í bergið fyri at fáa fatur á blómuni har niðri.
Drongurin hugdi leingi niður í tað reysta, ørandi dýpið og segði síðani: "Eg verði aftur her um ein minutt". Lítla løtu seinni kom hann aftur í fylgi við einum gráhærdum manni. Táið hann nærkaðist plantufrøðinginum, segði drongurin: "Eg skal fara niður í hatta bergið og henta tær hasa blómuna, um hesin maðurin sleppur at halda í togið. Hann er pápi mín".
Gævi at Gud kundi givið okkum trúnna hjá hesum drongi! Hevur tú lært at líta á Harran á slíkan hátt? Um bara onkur heldur í togið, tori eg ikki at fara. Men eftirsum Jesus heldur mær føstum, fari eg ongantíð at óttast. Ert tú villigur at siga: "Um Faðir mín heldur í togið, skal eg ikki óttast"?
Umsett úr Our Daily Bread
Mikkjal á Bergi


text:
Grøn orka, burðardygg orkunýtsla ella brúkaraatferð, orka er viðkomandi fyri nógvar partar av samfelagnum.
Fimta samfelagsavbjóðingin í Horizon 2020, SC5 er orka.
Nógvar loysnir á orkuøkinum krevja tøkni. Í einum faldara verður hugtakið: "Technology readiness level"/TRL lýst. Faldarin er ætlaður sum vegleiðing fyri TRL stigini og er gjørdur í sambandi við frágreiðing um nýtsluna av TRL í umsóknum til Horizon 2020.
Tak faldaran niður her
Les um orku í Horizon 2020 her
Útboð í Horizon 2020 síggjast á Participant Portal


text:
Reiðarafelagið fyri Farmaskip eitur nú Reiðarafelagið fyri Handilsskip
Enska heitið er
Shipowners of the Faroe Islands
Týsdagin í farnu viku varð avgjørt á eykaðalfundi í
Reiðarafelagnum fyri Farmaskip, at nýggja heiti felagsins verður Reiðarafelagið
fyri Handilsskip og á enskum Shipowners of the Faroe Islands.
Orsøkin til navnabroytingina er ein ásannan av, at
limaskarin í felagnum fevnir breiðari enn orðið “farmaskip” leggur upp til.
Eitt handilsskip er
sambært føroysku skipaskrásetingarlógini “Eitt og hvørt skip ella far, tá ið
fiskiskip og stuttleikaskip eru undantikin”, og hetta fevnir sostatt um øll tey
skip, sum limirnir í felagnum vara av.
Skipini, sum
reiðaríini í felagnum vara av, eru m.a. farmaskip (bulk, ro-ro, bingju),
ferðamannaskip, tangaskip, veitingarskip og onnur tænastuskip.
Í nevndini í
Reiðarafelagnum fyri Handilsskip sita:
Jens Meinhard
Rasmussen, formaður, Hentzar Steingrímsson, næstformaður, Rúni V. Poulsen,
Gunnbjørn Joensen, Bogi P. Nielsen, Sjúrður Johansen og Jónas Sigmarsson.
Kelda:
Vinnuhúsið/heimasíðan


text:
SKAT í Danmark hevur kravt ov nógv inn frá føroyingum
Sjúrður Skaale
Javnaðarflokkurin á Fólkatingi: Frá 1998 til 2011 var í donsku lógini um arbeiðsmarknaðargjøld (AM-bidrag) ein serregla, sum ásetti, at um tú búði í Føroyum, skuldi tú ikki rinda hetta gjald í Danmark.
Orsøkin var, at Føroyar, sum partur av kongaríkinum, ikki kunnu gera millumtjóða avtalu við Danmark um frítøku fyri sosial gjøld. Tí var frítøkan fyri føroyingar í staðin sett beinleiðis inn í donsku lógina um AM-gjøld.
1. januar 2011, tá AM-gjaldið bleiv til ein skatt, varð serreglan avtikin.
Kravt inn kortini
Men Sjúrður Skaale, fólkatingsmaður, er komin eftir, at tey 13 árini, tá reglan var galdandi, bleiv gjaldið í nógvum førum kravt inn kortini.
Tilsamans kann talan vera um eina stóra upphædd, tí nógvir føroyingar rinda danskan skatt, og gjaldið var 8 % av inntøkuni.
Fyri heilt nógvum føroyingum bleiv ikki upplýst, at teir skuldu sleppa undan gjaldinum, og í nøkrum førum hevur SKAT í Danmark givið føroyingum beinleiðis skeiv boð um teirra rættindi.
Upp á hægsta stig
Sjúrður Skaale hevur kannað málið saman við fólkið frá Spekt, og tók tað í dag upp við danska skattamálaráðharran, Thor Møger Pedersen.
Sjúrður førdi fram, at talan er um eitt prinsipielt mál, og tí eigur endurgjald at vera latið, hóast fyrningarfreistin fyri 11 av teimum 13 árunum er farin.
Skattamálaráðharrin tók málið í størsta álvara, og setir nú í verk eina kanning, sum skal staðfesta, um talan hevur verið um grundleggjandi skeiva mannagongd.
Fyrst verður roynt at finna fram til hvørjar persónar, talan er um, hvørt teir hava rindað AM-gjald, og hvussu nógv teir, um so er, hava rindað ov nógv. Hetta er tekniskt sera trupult, men boð eru givin SKAT um at royna at fáa til vega upplýsingarnar.
Verður komið fram til, at grundleggjandi mistøk eru framd, skal støða takast til, um málið er so prinsipielt, at endurgjald skal latast, hóast fyrningarfreistin er farin.
Fá tað rætta
Men fyrningarfreistin er ikki farin fyri øll árini. Um tú ert millum teirra, sum búgva í Føroyum og hevur rindað danskt AM-gjald í 2009 og 2010, eigur tú at venda tær til SKAT í Danmark, og biða um at fáa tað broytt. Tú skalt tá vísa til § 8, stk. 7 í donsku lógini um AM-gjøld (Arbejdsmarkedsbidragsloven).
Hvønn snýr tað seg um?
Umrødda lóg var galdandi fyri øll, sum búðu í Føroyum, meðan tey fingu inntøku úr Danmark.
Sum dømi kunnu hesi nevnast føroyingar, sum
· arbeiða fyri danskan arbeiðsgevara,
· arbeiða fyri føroyskan arbeiðsgevara, sum er skattskyldugur í Danmark
· eru útleigaðir til danskan arbeiðsgevara
· fingu inntøku av sjálvstøðugari vinnu í Danmark
· leigaðu út fasta ogn í Danmark.
Mótrokning
Nevnast skal, at AM-gjaldið bleiv tikið av inntøkuni áðrenn hon var skattað. Verður AM-gjaldið endurrindað, fer tað tí at hava við sær, at skatturin verður nakað hægri, eins og aðrir frádráttir kunnu ávirkast.


text:
Nýggj kunngerð um fyribyrging og týning av rottu
1. januar kom nýggj kunngerð um fyribyrging og týning av rottu gildi. Sambært kunngerðini eiga allir eigarar og leigarar av fastogn í bygdum og óbygdum øki, íroknað fastar og flótandi eindir á sjónum, so sum fóðurflakar o.tíl, at tryggja, at rotta hvørki sleppur inn ella støðast millum hús, við bygningar, úthús, fjós, brunnar, rør, fóturflakar, før o.a., og at tilfar og leivdir, sum kunnu draga rottu at sær, verður beint burtur.
Ein og hvør, ið varnast rottu, uttan mun til hvar, eigur beinanvegin at boða kommununi frá. Hetta kann gerast við at seta seg í samband við skrivstovuna tel. 452007, umsjónarmannin tel. 735893 ella borgarstjóran tel. 735895.
Sí annars kunngerðina niðanfyri.
Kunngerð 147 november 16 2017 .pdf


text:
Stór skip eru farin á havsins botn gjøgnum alla søguna. Skipsvrak leiðir okkum á eina hugtakandi ferð gjøgnum hesar ræðandi hendingar.
Les um skipini, sum sukku í illveðri ella av spreingingum ella bert, tí tey vóru illa bygd. Hoyr um skip, sum eru lyft upp aftur av havsins botni eftir at hava ligið har í fleiri hundrað ár. Les um skattir, sum hava gjørt fólk rík. Og hoyr um vanlukkur, sum hava kostað mong mannalív hjá ferðafólki og manning, og vanlukkur, sum hava gjørt stóran skaða á umhvørvið.
Grønur faktakrabbi
Aftur


text:
10 desember í 1948 samtyktu Sameindu tjóðir Heimsyvirlýsingina um mannarættindi. Heimsyvirlýsingin var eitt aftursvar til ræðuleikarnar, ið hendir vóru í seinna heimsbardaga.
Hetta skuldi ongantíð aftur henda, søgdu fólk um allan heim.
Nú 60 ár seinni er framvegis neyðugt at minna okkum sjálvi á hetta ’ongantíða aftur’. Eisini í Føroyum verður hesin dagur nýttur at minna okkum á støðuna hjá fólki um allan heim, sum á ymsan hátt eru merkt av kríggi og vantandi rættindum.
Á 60 ára degnum kemur út myndabók um mannarættindi í myndum, sum er ætlað børnum. Allar tær 30 greinirnar í heimsyvirlýsingini verða lýstar í myndum. Altjóða viðurkend listarfólk hava teknað, og hvør grein verður á henda hátt søgd børnum á ein einfaldan og lættskildan hátt.
Bókin er upprunaliga á enskum og er týdd til 30 mál: týskt, franskt, svenskt, finskt, danskt, norskt, íslendskt, katalanskt, baskiskt, hollendskt, føroyskt, italskt, grikskt, slovenskt, portugisiskt, serbiskt, estonskt, turkiskt, brasilskt portugisiskt, japanskt, koreanskt, afrikaanskt, xhosa, zulu, sesotho, tamilskt, kinesiskt, arabiskt og hebraiskt.
Bókadeildin og Amnesty International, Føroya deild hava samstarvað um útgávuna, alt yvirskot av sølu av rættindum fellur til Amnesty, og øll listafólk hava latið tekningar sínar ókeypis til bókina. Eisini hevur Mentamálaráðið gjørt av at geva øllum fólkaskúlum eintøk av bókini fyri at kunna allar næmingar um, at heimsyvirlýsingin um mannarættindi fevnir um okkum øll, hvar vit enn búgva, og hvørji vit eru. Hetta eru rættindi, sum vit eiga og sum ongin hevur loyvi at taka frá okkum.
Aftur


text:
Tað er “Aarhus Festuge” og her eru nógv tiltøk at fara til. Eg var á loppumarkna í gjár. (Ja, aftur nú) Yayy, so er dagurin bjargaður! Og eg var so über heppin, men har var eitt minus.. Kenna tit tað,... Continue reading →
SukurSøtt á spjóti Summar og jarberð?? Perfekt samanseting. Eg elski pannukøkur og so saman við banan, jarberjum og sjokulátu er hetta ein fullkomin dessert. Eg havi havt foreldrini hjá mær á vitjan í Aarhus seinastu dagarnar, so tað sunna lívið bleiv... Continue reading →
Vit sótu ein dag og snakkaðu um hvussu nógv fólk skriva til hvønn annan, sum tey aldrin høvdu funnið uppá at sagt. Tað verður snakkað nógv um, hvussu nógv keðiligt verður skrivað ímillum fólk á sosialu miðlunum, men nú hugsi eg... Continue reading →
Eg kann endiliga fortelja tykkum um samstarvið sum eg havi gjørt við Á tilboðsblaðið. Eg bleiv so yvirraskað og glað tá eg bleiv spurd um at verða ein partur av Á tilboðsblaðnum. Eg má viðganga at eg ikki ordiliga skilti... Continue reading →
Eg veit at hetta er eitt afturvendandi evni, sum kanska eftirhondini er sum eitt gjøgnumtugt tyggigummi við ongum smakki eftir í. Men tó haldi eg hetta er eitt evni, sum fyllir so mikið nógv, at eg má lufta mínar tankar... Continue reading →
Hetta skrivaði eg áðrenn eg fór.. Nei faktiskt tori eg ikki so væl, men eg velja at gera tað atlíkavæl. Eg havi altíð verið nokk so bangin av mær. Mær dámar ikki væl at kenna tí kroppsligu kensluna av ótta.... Continue reading →
Aftaná at hava ligið og dasa í svimjihylinum í nakrar tímar í dag, fóru vit ein spaseritúr niðan til tað nógv umtalaði slotti, sum er her í Alanya. Slottið bleiv bygt í trettandu øld og hevur 140 torn. Í dag... Continue reading →
Vit eru í Alanya og her er fantaaaaastiska heitt! Ohh my.. Ongantíð áður havi eg upplivað tílíkan hita. So hetta má eg líka venja meg við. Eg veit ikki hvat man ger við seg sjálvan, tá tað er so heitt.... Continue reading →
Og leiðin gongur til…. ALANYAAAA! 8 august 2016 Continue reading →
OMG ferian í Føroyum er longu liðug! Hvar fór tíðin??? Eg havi hugnað mær soo nógv. Eg vil bara vera verðandi í heima í Føroyum. Tað er veruliga so deiligt at verða umringað av fólki man er góður við. Summarið... Continue reading →


text:
Lindin hevur kunningar og stuðulssending leygardagin 31. okt. 2015 frá kl. 14.00
15 ár eru liðin, síðani Lindin tann 21. januar í 2000 byrjaði at senda gleðiboðskapin um Jesus Kristus til fólk í Føroyum. Við 13 sendarum røkkur Lindin í dag umleið 92% av landinum. Sent verður allar vikudagar, alt samdøgrið. Frá fyrsta sendidegi hava trúgvir stuðlar og afturvendandi stuðulsdagar fíggjað allan raksturin av Lindini. Stuðulin er árliga áleið 1,6 mill. Umleið 50 fólk, flestu teirra sjálvboðin, eru onkusvegna virkin í Lindini. Alt hetta ber til, tí so nógv standa saman um Lindina.
Leygardagin 31. okt. 2015 frá kl. 14.00 og úteftir verður kunningar og stuðulssending í Lindini. Práta verður við ymiskar gestir, bæði nær og fjar har fokus verður sett á arbeiði í Lindini.
Høvið er hjá øllum at verða við í lutakasti um eitt gávukort á 6000 kr. frá Fonnflog, um tey stuðla Lindini við 100 kr. Tey kunnu nú senda SMS til 1910 og skriva Lindin
Eisini øll sum geva eina gávu á konto hjá Lindini og viðmerkja Lindin og so sítt telefonnummar, eru við í lutakasti um gávukortið frá Fonn Flog. Lindin hevur konto í øllum bankum.